**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Φεβρουαρίου 2025, ημέρα Πέμπτη και ώρα 14.30΄, στην **Αίθουσα Γερουσίας** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας» (3η συνεδρίαση).

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Κωνσταντίνος Τσιάρας, ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη ««Συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας».».

Στο σημείο αυτό καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Θεοφάνης (Φάνης) Παπάς.

 **ΘΕΟΦΑΝΗΣ (ΦΑΝΗΣ) ΠΑΠΑΣ (Εισηγητής της Πλειοψηφίας):** Ψηφίζουμε υπέρ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Εμμανουήλ Χνάρης.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** Επιφυλασσόμαστε για την Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ», κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Επιφυλασσόμαστε για την Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Βασίλειος Κωνσταντίνος Μεταξάς.

**ΒΑΣΙΛΕΙΟΣ ΚΩΝΣΤΑΝΤΙΝΟΣ ΜΕΤΑΞΑΣ(Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κατά, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Επιφυλασσόμαστε για την Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Χουσεΐν Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κατά, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Επιφυλασσόμαστε για την Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Γεωργία (Τζώρτζια) Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Επιφυλασσόμαστε για την Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφυλασσόμαστε για την Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Αγροτικής Ανάπτυξης και Τροφίμων «Διεπαγγελματικές οργανώσεις, ενίσχυση του αγροτικού τομέα, οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και επανεκκίνηση της αγροτικής οικονομίας», γίνεται δεκτό, επί της αρχής, κατά πλειοψηφία.

Κυρίες και κύριοι συνάδελφοι, εισερχόμαστε στη συζήτηση επί των άρθρων δίνοντας τον λόγο στον Εισηγητή της Πλειοψηφίας, κ. Παππά.

**ΘΕΟΦΑΝΗΣ (ΦΑΝΗΣ) ΠΑΠΑΣ (Εισηγητής της Πλειοψηφίας):** Ευχαριστώ, κύριε Πρόεδρε, κύριε Υφυπουργέ, αγαπητέ κύριε Γενικέ Γραμματέα, αγαπητές και αγαπητοί Βουλευτές.

Συνεχίζουμε σήμερα στην Επιτροπή, την κατ’ άρθρο συζήτηση του σχεδίου νόμου του Υπουργείου Αγροτικής Ανάπτυξης και Τροφίμων.

Σκοπός και αντικείμενό του, το οποίο σύμφωνα με το άρθρο 1 και 2, αποτελεί η ενίσχυση της αγροτικής ανάπτυξης και οικονομίας, μέσα από την αναμόρφωση του θεσμού των Διεπαγγελματικών Οργανώσεων, τη στήριξη των τομέων της κτηνιατρικής, της γεωργίας και των τροφίμων, την αναβάθμιση των υπηρεσιών που παρέχουν οι εποπτευόμενοι φορείς του Υπουργείου Αγροτικής Ανάπτυξης και Τροφίμων καθώς και τον περιορισμό της κλιματικής αλλαγής στη γεωργία μέσω της συστηματικής καταγραφής των εκπομπών αερίων του θερμοκηπίου.

Με το άρθρο 3, επεκτείνεται ο θεσμός των Διεπαγγελματικών Οργανώσεων, εντάσσονται στο θεσμό οι τομείς αλιείας και υδατοκαλλιέργειας ενώ ρυθμίζονται προβλήματα που σχετίζονται με τη λειτουργία και τη νομική μορφή των Διεπαγγελματικών Οργανώσεων.

Στο άρθρο 4, τίθενται οι προϋποθέσεις αναγνώρισης των Διεπαγγελματικών Οργανώσεων, διευκολύνεται η σύσταση και η δημιουργία διεπαγγελματικής οργάνωσης με την προσθήκη μιας νέας νομικής μορφής, αυτή της κοινοπραξίας. Η ρύθμιση ενσωματώνει ευρωπαϊκές κατευθυντήριες γραμμές για τη λειτουργία αυτών των οργανώσεων, διευκολύνεται η διαδικασία αναγνώρισης και ενισχύεται η διαφάνεια στη λειτουργία τους. Εισάγονται κριτήρια που διασφαλίζουν την αντιπροσωπευτικότητα και τη βιωσιμότητα των οργανώσεων.

Με το άρθρο 5, καθορίζονται οι μηχανισμοί είσπραξης εισφορών από τα μη μέλη των Διεπαγγελματικών Οργανώσεων. Οι εν λόγω εισφορές, αποσκοπούν στη χρηματοδότηση δράσεων που εξυπηρετούν το κοινό συμφέρον του κλάδου. Δημιουργούνται κίνητρα για τη συμμετοχή περισσότερων φορέων στις οργανώσεις ενώ ενισχύεται η βιωσιμότητα των Διεπαγγελματικών Οργανώσεων και μειώνεται η εξάρτησή τους από εξωτερική χρηματοδότηση.

Το άρθρο 6, προβλέπει τη σύσταση Εθνικού Συμβουλίου Διεπαγγελματικών Οργανώσεων με στόχο την συντονισμένη προώθηση των αιτημάτων των αναγνωρισμένων Διεπαγγελματικών Οργανώσεων προς το Υπουργείο Αγροτικής Ανάπτυξης καθώς και την παροχή τεχνογνωσίας των μελών των εν λόγω οργανώσεων προς το Υπουργείο για την προώθηση δράσεων που αφορούν στους τομείς δραστηριοποίησής τους. Το Εθνικό Συμβούλιο Διεπαγγελματικών Οργανώσεων, παρέχει συμβουλευτικές υπηρεσίες και διευκολύνει τη συνεργασία μεταξύ διαφορετικών οργανώσεων, διευρύνεται η εκπροσώπηση των κλάδων, μέσω διαλόγου και κοινών δράσεων, ενώ ενισχύεται ο ρόλος των Διεπαγγελματικών Οργανώσεων στη χάραξη εθνικής αγροτικής πολιτικής. Στο Μέρος Γ΄, του νομοσχεδίου, με τα άρθρα 9 έως 26, εισάγονται ρυθμίσεις για περαιτέρω ενίσχυση του αγροτικού τομέα.

Ειδικότερα, στο άρθρο 9, διευρύνεται το πλαίσιο για την υγειονομική ταφή ζώων, καλύπτοντας νέες περιπτώσεις, όπως τα υποπροϊόντα μελισσοκομίας. Διευκρινίζεται η αρμοδιότητα διαχείρισης νεκρών ζώων σε δημόσιους χώρους, βελτιώνεται η υγιεινή και η ασφάλεια των παραγωγών, των κατοίκων και του περιβάλλοντος.

Με το άρθρο 10, ενισχύεται το πλαίσιο για την καταπολέμηση της παράνομης διακίνησης κτηνιατρικών φαρμάκων, επιβάλλονται αυστηρότεροι έλεγχοι και κυρίως προστατεύεται η δημόσια υγεία και μειώνεται η παράνομη εμπορία φαρμάκων, ενώ ενισχύεται η διαφάνεια στη διάθεση των κτηνιατρικών φαρμάκων.

Με το άρθρο 11, διευκολύνεται η εκπόνηση σχεδίων βόσκησης, επιτρέποντας στον Υπουργό να αναθέτει σε τρίτους τη διαδικασία εκπόνησής τους. Με τον τρόπο αυτό μειώνονται οι καθυστερήσεις και διασφαλίζεται η έγκαιρη ολοκλήρωση των διαδικασιών. Δίνεται προτεραιότητα στην ορθή διαχείριση βοσκήσιμων εκτάσεων, ενώ ενισχύεται η παραγωγικότητα των κτηνοτρόφων,

Μέσω του άρθρου 12, παρατείνεται μέχρι το 2027 η προθεσμία των διαδικασιών για τα σχέδια βόσκησης. Ταυτόχρονα, δίνεται δυνατότητα με Υπουργικές Αποφάσεις για περαιτέρω παρατάσεις, εάν και εφόσον αυτά δεν έχουν ολοκληρωθεί μέχρι το 2027. Έτσι οι φορείς αποκτούν περισσότερο χρόνο για να προσαρμοστούν στις νέες απαιτήσεις, διασφαλίζοντας την επιτυχία των σχεδίων.

Με το άρθρο 13, ανατίθεται επίσημα η αρμοδιότητα διαχείρισης της οικοτεχνίας στη Διεύθυνση Ποιότητας και Ασφάλειας Τροφίμων του Υπουργείου Αγροτικής Ανάπτυξης. Εξασφαλίζεται έτσι η καλύτερη διαχείριση των προϊόντων οικοτεχνίας, ενισχύοντας παράλληλα την εμπιστοσύνη των παραγωγών και καταναλωτών αλλά και τη διαφάνεια στις διαδικασίες ελέγχου.

Με το άρθρο 14, μεταφέρονται αρμοδιότητες για τα προϊόντα του Αγίου Όρους από το Κέντρο Διαφύλαξης Αγιορείτικης Κληρονομιάς στην Περιφέρεια Κεντρικής Μακεδονίας. Λόγω της αύξησης του όγκου υποθέσεων, η Περιφέρεια Κεντρικής Μακεδονίας αναλαμβάνει τη διαχείριση για να διασφαλιστεί η αποδοτικότητα, για να αξιοποιηθεί η τεχνογνωσία και η γεωγραφική εγγύτητα της Περιφέρειας με το Άγιο Όρος, ενώ εξασφαλίζεται η ομαλή λειτουργία των υπηρεσιών ελέγχου και πιστοποίησης.

Με το άρθρο 15, δίνεται η δυνατότητα παράτασης, έως 5 έτη, των μισθωτικών συμβάσεων των αγροτικών συνεταιρισμών. Οι συνεταιρισμοί διατηρούν πρόσβαση σε παραγωγικές εγκαταστάσεις που είναι κρίσιμες για τη λειτουργία τους. Έτσι ενισχύεται η σταθερότητα στον αγροτικό τομέα, διατηρώντας ενεργές σημαντικές δομές και βελτιώνεται η αποδοτικότητα της αξιοποίησης δημόσιας και συνεταιριστικής περιουσίας.

Με το άρθρο 16, γίνεται ταχύτερη η παραχώρηση ακινήτων για επενδύσεις και η δυνατότητα εκμίσθωσης ακινήτων από τους ΤΟΕΒ και τους ΓΟΕΒ για την εγκατάσταση Ανανεώσιμων Πηγών Ενέργειας. Οι Οργανισμοί Εγγείων Βελτιώσεων μπορούν να μισθώνουν, χωρίς δημοπρασία, τμήματα της ζώνης έργων που τους έχουν παραχωρηθεί για διαχείριση, για την εγκατάσταση σταθμών ηλεκτροπαραγωγής από ΑΠΕ, καθώς και συστημάτων αποθήκευσης. Με αυτό τον τρόπο διευκολύνεται η υλοποίηση μεγάλων επενδύσεων που ενισχύουν την τοπική και εθνική οικονομία, εξαλείφονται καθυστερήσεις που αποτελούσαν εμπόδιο για στρατηγικές επενδύσεις στον αγροτικό τομέα, ενώ ρυθμίζεται μία χρονίζοντα κατάσταση που «κρατά ομήρους» τους ΓΟΕΒ και ΤΟΕΒ στην προσπάθεια να μειώσουν περαιτέρω το κόστος ενέργειας των μελών τους, που αποτελεί και μια μάχη προτεραιότητας της Κυβέρνησης για τη μείωση του κόστους παραγωγής του πρωτογενούς τομέα.

Με το άρθρο 17, που αφορά στη μη προβολή δικαιωμάτων κυριότητας από το Δημόσιο, αντιμετωπίζεται το χρονίζον πρόβλημα που αφορά στην κατοχή ακινήτων από ενορίες χωρίς το εκκλησιαστικό νομικό πρόσωπο να διαθέτει παραχωρητήριο. Με την προτεινόμενη ρύθμιση εξυπηρετούνται σκοποί δημοσίου συμφέροντος, όπως η διευθέτηση του ιδιοκτησιακού καθεστώτος των εν λόγω ακινήτων που διαχειρίζεται το Υπουργείο Αγροτικής Ανάπτυξης και Τροφίμων, καθώς και η διασφάλιση των προσώπων που διατηρούν στα ακίνητα αυτά την οικία τους. Η προτεινόμενη ρύθμιση αφορά, άμεσα στα εκκλησιαστικά νομικά πρόσωπα που κατέχουν ακίνητα στα οποία έχουν ανεγερθεί οικίες ιερέων ή συνοδοί βοηθητικοί χώροι ναών και έμμεσα, στις διοικητικές υπηρεσίες που απαλλάσσονται από τον φόρτο διαχείρισης σχετικών υποθέσεων.

Με το άρθρο 18, ενισχύονται οι έλεγχοι σπόρων με φυτοπροστατευτικά προϊόντα. Τα Τμήματα Αγροτικής Ανάπτυξης και Ελέγχων, προστίθενται στις αρμόδιες αρχές ελέγχου πολλαπλασιαστικού υλικού. Οι έλεγχοι επεκτείνονται για να καλύψουν τους σπόρους που είναι επενδεδυμένοι με φυτοπροστατευτικά προϊόντα σποράς. Ενισχύεται η ποιότητα των γεωργικών προϊόντων και προστατεύεται η δημόσια υγεία, ενώ η ρύθμιση κλείνει ένα σημαντικό νομικό κενό παρέχοντας πληρέστερη εποπτεία.

Με το άρθρο 19, πραγματοποιείται ανασύνθεση του Συμβουλίου Αλιείας. Πιο συγκεκριμένα, προστίθεται στο Συμβούλιο εκπρόσωπος της Διεύθυνσης Κτηνιατρικής Δημόσιας Υγείας του Υπουργείου Αγροτικής Ανάπτυξης και Τροφίμων. Η συμμετοχή του, ενισχύει τη λήψη αποφάσεων που αφορούν την υγιεινή και ασφάλεια τροφίμων ζωικής προέλευσης. Έτσι, το Συμβούλιο αποκτά ολιστική προσέγγιση στη διαχείριση θεμάτων αλιείας.

Με το άρθρο 20, εισάγονται ρυθμίσεις για το προσωπικό που εργάζεται για την υλοποίηση του εθνικού προγράμματος συλλογής αλιευτικών δεδομένων. Παρατείνονται οι συμβάσεις εξαρτημένης εργασίας Ιδιωτικού Δικαίου Ορισμένου Χρόνου και οι συμβάσεις μίσθωσης έργου του προσωπικού που συνεχίζει να παρέχει τις υπηρεσίες του στο πρόγραμμα, προκειμένου να είναι δυνατή και η άμεση καταβολή της μισθοδοσίας τους. Το προσωπικό κρίνεται αναγκαίο για τη συνέχιση του προγράμματος λόγω της αποκτηθείσας πολυετούς εμπειρία τους.

Με το άρθρο 21, παρατείνεται η θητεία των μελών του Οργανισμού Εγγείων Βελτιώσεων Θεσσαλίας μέχρι την ολοκλήρωση του υφιστάμενου διαχειριστικού ελέγχου. Με τον τρόπο αυτό, αποτρέπονται διοικητικά κενά κατά τη μεταβατική περίοδο, εξασφαλίζεται η συνέχιση των λειτουργιών των οργανισμών διασφαλίζοντας τη διαχείριση των υδάτινων πόρων, ενώ παράλληλα καθίσταται ομαλή η μετάβασή τους στην εποπτεία του Οργανισμού Διαχείρισης Υδάτων Θεσσαλίας ΑΕ.

Με το άρθρο 22, εισάγονται αλλαγές για ομότιμα μέλη του Γεωτεχνικού Επιμελητηρίου Ελλάδας. Καταργείται το κριτήριο της 30ετούς υπηρεσίας για την απόκτηση ιδιότητες του ομότιμου μέλους, ένας περιορισμός που είχε κριθεί αντισυνταγματικός, ενισχύοντας τη νομιμότητα. Έτσι, διασφαλίζεται η επαγγελματική ελευθερία των γεωτεχνικών ανεξαρτήτως της συνολικής υπηρεσίας τους.

Το άρθρο 23, εισάγει ρυθμίσεις αναφορικά με την ειδική εκκαθάριση των πιστωτικών ιδρυμάτων. Εισάγει υποχρέωση υποβολής επιχειρησιακών σχεδίων από ειδικούς εκκαθαριστές προς την Τράπεζα της Ελλάδος. Ενισχύεται η διαφάνεια και η αποτελεσματικότητα στη διαχείριση πιστωτικών ιδρυμάτων υπό εκκαθάριση. Ειδικά για τα δάνεια των αγροτών δίνεται προτεραιότητα σε εξειδικευμένους διαχειριστές για τη διαχείριση των απαιτήσεων. Η ρύθμιση στοχεύει στην ταχύτερη ολοκλήρωση εκκαθαρίσεων με έμφαση στην προστασία των αγροτών.

Το άρθρο 24, προβλέπει τον ορισμό της αιτίας και της διεύρυνσης των απαιτήσεων εξειδίκευσης των μελών της Επιτροπής Ειδικών Εκκαθαρίσεων. Η Επιτροπή αποκτά μεγαλύτερη ευελιξία επιταχύνοντας την επίλυση υποθέσεων. Δίνεται η δυνατότητα διαγραφής μέρους του κεφαλαίου κατά τους συμβιβασμούς βελτιώνοντας τη βιωσιμότητα των διακανονισμών, ενώ το μέτρο ενισχύει την ισότιμη αντιμετώπιση των οφειλετών.

Στο άρθρο 25, περιλαμβάνονται θέματα ειδικής εκκαθάρισης των πιστωτικών ιδρυμάτων. Επιτρέπεται στους διαχειριστές πιστώσεων να αναλάβουν τη διαχείριση πιστωτικών ιδρυμάτων υπό ειδική εκκαθάριση. Καλύπτονται νομικά κενά, διασφαλίζοντας την αποτελεσματική διαχείριση αυτών των περιπτώσεων. Προστατεύονται τα συμφέροντα των αγροτών και των συνεταιρισμών με εξειδικευμένους διαχειριστές, ενώ το μέτρο μειώνει τη γραφειοκρατία και επιταχύνει τη διαδικασία εκκαθάρισης.

Μέσω του άρθρου 26, παρατείνεται εγκαίρως το χρονικό διάστημα παραχώρησης χρήσης αγροτικών ακινήτων σε κατά κύριο επάγγελμα αγρότες και ανέργους, καθώς επηρεάζει την ετήσια δήλωση ΟΣΔΕ. Επίσης, παρατείνεται μέχρι 31 Δεκεμβρίου 2025 η προθεσμία διευκόλυνσης στην πρόσβαση σε χρηματοδότηση των κατά κύριο επάγγελμα αγροτών. Η εν λόγω διάταξη ανανεώνεται κάθε χρόνο και κρίνεται επείγουσα, ώστε να είναι ενεργή στην αρχή της εαρινής καλλιεργητική περίοδο, κατά την οποία υφίστανται αυξημένες χρηματοδοτικές ανάγκες στους αγρότες δεδομένου ότι ξεκινούν κατά κύριο λόγο καλλιέργειες με αυξημένο καλλιεργητικό κόστος.

Με το άρθρο 27, ρυθμίζονται επιμέρους κτηνιατρικά θέματα και εισάγονται μέτρα για την πρόληψη και διαχείριση λοιμωδών νοσημάτων και την ασφάλεια τροφίμων ζωικής προέλευσης. Το Υπουργείο αποκτά τη δυνατότητα άμεσης θέσπισης μέτρων για αντιμετώπιση έκτακτων περιστατικών στο τομέα της κτηνιατρικής. Ενισχύεται η προστασία της δημόσιας υγείας μέσω αυστηρότερης εποπτείας διακίνησης τροφίμων ζωικής προέλευσης, ενώ, ταυτόχρονα, η εν λόγω ρύθμιση διασφαλίζει την ευθυγράμμιση με την ευρωπαϊκή νομοθεσία.

Τα άρθρα 28 και 29 περιλαμβάνουν μεταβατικές και καταργούμενες διατάξεις.

Κλείνοντας, στο Μέρος Δ΄ του νομοσχεδίου με τα άρθρα 30 έως 33 εισάγονται ρυθμίσεις για τον περιορισμό της κλιματικής αλλαγής στη γεωργία.

Ειδικότερα, στο άρθρο 30 περιγράφεται το νέο σύστημα καταγραφής εκπομπών αερίων του θερμοκηπίου, δημιουργείται ένα ολοκληρωμένο πλαίσιο παρακολούθησης εκπομπών αερίου από αγροτικές δραστηριότητες, το σύστημα συμβάλλει στη συλλογή δεδομένων για την εκπόνηση πολιτικών μείωσης εκπομπών, ενώ, ταυτόχρονα, ενισχύεται η συμμόρφωση της χώρας με τις διεθνείς δεσμεύσεις για την κλιματική αλλαγή.

Τέλος, στο άρθρο 31 προβλέπεται η χρήση και αξιοποίηση των δεδομένων εκπομπών αερίων του θερμοκηπίου για τη μείωση του περιβαλλοντικού αποτυπώματος. Τα δεδομένα χρησιμοποιούνται για τη λήψη στοχευμένων μέτρων σε γεωργικές πρακτικές, ενισχύεται η βιωσιμότητα του αγροτικού τομέα μέσω πράσινων επενδύσεων, ενώ η ρύθμιση προωθεί ταυτόχρονα την καινοτομία και τεχνολογική ανάπτυξη στον πρωτογενή τομέα.

Σας ευχαριστώ, κυρία Πρόεδρε.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Σας ευχαριστούμε κι εμείς, κύριε συνάδελφε.

Τον λόγο τώρα έχει ο Εισηγητής της Μειοψηφίας, κ. Εμμανουήλ Χνάρης.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας)**: Ευχαριστώ, κυρία Πρόεδρε, κύριε Υπουργέ, αγαπητοί συνάδελφοι.

Μετά την ακρόαση των φορέων θα ήθελα κι εγώ να αναφερθώ στα άρθρα του επίμαχου νομοσχεδίου. Η δεύτερη συνεδρίαση, όπου οι φορείς διατύπωσαν τις θέσεις και αντιδράσεις τους, κατέδειξε όλα τα προβλήματα που αντιμετωπίζει το νομοσχέδιο που συζητάμε. Πρόκειται, λοιπόν, ξεκάθαρα για ένα νομοσχέδιο χωρίς κατευθυντήριες γραμμές, με αποσπασματικές ρυθμίσεις.

Επί των άρθρων τώρα του νομοσχεδίου.

Πρόκειται για ένα νομοσχέδιο με 5 Μέρη. Στο Μέρος Α΄, άρθρα 1 και 2, περιγράφονται ο σκοπός και το αντικείμενο των διατάξεων του.

Στο Μέρος Β΄ περιέχονται οι διατάξεις των άρθρων 3 έως 8 που ορίζουν ρυθμίσεις για τις Διεπαγγελματικές Οργανώσεις, ρυθμίσεις οι οποίες όμως έχουν εγείρει έντονες αντιδράσεις από τους φορείς καθώς τίθενται σοβαρά ζητήματα ύπαρξης ορθής τους λειτουργίας, καθώς, επίσης, και ανεξαρτησίας τους.

Ειδικότερα, στο άρθρο 3 προβλέπεται ρύθμιση για την ένταξη των διεπαγγελματικών στη νομική μορφή της κοινοπραξίας, ιδιότητα που απαγορεύεται από τον Κανονισμό της Ευρωπαϊκής Ένωσης, ενώ δεν προβλέπεται και από τον Αστικό μας Κώδικα. Πρόκειται, συνεπώς, για μια ρύθμιση που, εκ προοιμίου, είναι ανεφάρμοστη. Περαιτέρω, ορθή, κατά τη γνώμη μας, είναι η προσθήκη του κλάδου της αλιείας και της υδατοκαλλιέργειας στους λοιπούς κλάδους γεωργία - κτηνοτροφία που εφαρμόζεται ο θεσμός των Διεπαγγελματικών Οργανώσεων. Επιπλέον, προτείνουμε την ορθότερη διατύπωση της διάταξης, ως ακολούθως. «ανά τομέα αγροτικών προϊόντων συμπεριλαμβανομένων των προϊόντων αλιείας και υδατοκαλλιέργειας» και όχι ως έχει. Επίσης, στο τέλος της διάταξης να προστεθεί «τουλάχιστον με ένα από τα ακόλουθα στάδια της αλυσίδας εφοδιασμού: τη μεταποίηση, το εμπόριο, συμπεριλαμβανομένης της διανομής και τις εισροές των προϊόντων».

Στο άρθρο 4 απαιτείται να γίνει και σχετική προσθήκη του Κανονισμού του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας, Αλιείας και Υδατοκαλλιέργειας, καθώς και την τροποποίηση του Κανονισμού που αφορά το Ευρωπαϊκό Ταμείο Αλιείας, Θαλασσών και Υδατοκαλλιέργειας.

Εντύπωση προκαλεί η ρύθμιση του άρθρου 5, για την επιβολή εισφοράς σε μη μέλη υπέρ των Διεπαγγελματικών Οργανώσεων, καθώς απαιτείται η πρόβλεψη έκδοσης διοικητικής πράξης επέκτασης κανόνων με την προϋπόθεση ότι τα μέλη θα επωφελούνται από αυτή και θα υπάρξει και σχετική προϋπόθεση στο Καταστατικό των διεπαγγελματικών.

Η σχετική ρύθμιση του άρθρου 6, για τη σύσταση του Εθνικού Συμβουλίου Διεπαγγελματικών υπό την καθοδήγηση του ΥΠΑΑΤ, επίσης έχει δημιουργήσει αντιρρήσεις, δεδομένου ότι δεν προβλέπεται από την ενωσιακή νομοθεσία τέτοιου είδους παρέμβαση. Επιπλέον, προβαίνετε στην κατάργηση της παρ. 3 του άρθρου 57 για την ενίσχυση του έργου των Διεπαγγελματικών Οργανώσεων από τον Κρατικό Προϋπολογισμό, το οποίο αν και παρέμενε ανεφάρμοστο, ωστόσο με την κατάλληλη ενεργοποίησή του θα μπορούσε να συμβάλει στην ενίσχυσή τους.

Στο Μέρος Γ΄ προβλέπονται διατάξεις για την ενίσχυση του αγροτικού τομέα. Ειδικότερα, στο Κεφάλαιο Α΄ προβλέπονται διατάξεις για την ενίσχυση του κτηνιατρικού τομέα.

Το άρθρο 9, σχετικά με τους χώρους υγειονομικής ταφής των ζώων, περισσότερο περιπλέκει παρά επιλύει το εν λόγω ζήτημα. Επομένως ή θα πρέπει να δοθεί χρονικό περιθώριο στους Δήμους να το εφαρμόσουν και όχι να είναι στη διακριτική τους ευχέρεια αυτή η απόφαση, γιατί κανένας δεν θα το δεχτεί ή να χαραχτούν συγκεκριμένες προϋποθέσεις και προδιαγραφές για τους ΧΥΤΑ που σήμερα λογικά μπορεί να μην υπάρχουν.

Όσον αφορά στο άρθρο 10, διαπιστώνουμε ότι δεν υλοποιείτε ο επιδιωκόμενος στόχος, που σύμφωνα με το νομοθέτη είναι η θέσπιση κυρώσεων για την παράνομη διακίνηση και φύλαξη κτηνιατρικών φαρμάκων. Τροποποιείται μόνο μια παράγραφος του παρωχημένου ισχύοντος θεσμικού πλαισίου για τα κτηνιατρικά φαρμακευτικά προϊόντα στη χώρα μας το οποίο ισχύει από το 1997, χωρίς μάλιστα να αλλάξει το ύψος των κυρώσεων. Με δεδομένο ότι η παράνομη εισαγωγή και εμπορία των κτηνιατρικών φαρμακευτικών προϊόντων δεν έχει αντιμετωπιστεί μέχρι σήμερα στη χώρα μας εντός ενός σύγχρονου πλαισίου, που εναρμονίζει το νέο ενωσιακό δίκαιο του 2019, θα περίμενε κανείς για τα κτηνιατρικά φάρμακα να προνοούνται ενισχυμένοι έλεγχοι και αυξημένες κυρώσεις που πρέπει να πληρούν τα 3 χαρακτηριστικά ενός αποτελεσματικού κοινοτικού πλαισίου. Οι κυρώσεις να είναι ανάλογες των κερδών, αποτρεπτικές και αποτελεσματικές.

Σχετικά με το Κεφάλαιο Β΄, του Μέρους Γ΄, όπου προβλέπονται διατάξεις για την ενίσχυση τομέων γεωργίας και τροφίμων, στα άρθρα 11 και 12 φέρνετε εκ νέου διατάξεις για την εκπόνηση διαχειριστικών σχεδίων βόσκησης, ζήτημα το οποίο όπως φαίνεται δεν μπορείτε να επιλύσετε επαρκώς. Είναι αναγκαία η επιτάχυνση των σχετικών διαδικασιών γιατί αποτελεί ένα σημαντικό θέμα για την ανάπτυξη της ελληνικής κτηνοτροφίας.

Το Κεφάλαιο Γ΄, περιλαμβάνει διατάξεις που αφορούν τη διαχείριση ακινήτων που ανήκουν στο Υπουργείο Αγροτικής Ανάπτυξης και Τροφίμων.

Συγκεκριμένα, η σημαντικότερη αλλαγή του άρθρου 16, αφορά στην προσθήκη της παραγράφου 14, η οποία αποτελεί κλασσική περίπτωση «φωτογραφικής» νομοθέτησης, καθώς παρέχει τη δυνατότητα σε ΓΟΕΒ και ΤΟΕΒ να μισθώνουν χωρίς δημοπρασία τμήματα της ζώνης έργων, που τους έχει παραχωρηθεί για διαχείριση από το ΥΠΑΑΤ. Επίσης, η αναφορά σε τμήματα ζώνης έργων εγείρει πολλά ερωτηματικά, καθώς κατά πάσα πιθανότητα «φωτογραφίζει» την εκμίσθωση πρανών, για εγκατάσταση φραγμάτων για φωτοβολταϊκά από εταιρείες. Γιατί να γίνεται παραχώρηση με απευθείας ανάθεση και όχι με δημοπρασία και γιατί επιπλέον τίθεται ως προϋπόθεση όριο τιμήματος επένδυσης ύψους τουλάχιστον 5 εκατομμύρια ευρώ; Άρα, αποκλείονται οι μικρομεσαίοι αγρότες που θα έπρεπε να είναι ο στόχος.

Το Κεφάλαιο Δ΄, αναφέρεται σε διοικητικά ζητήματα υπηρεσιών και φορέων του Υπουργείου, όμως, θα ήθελα να εστιάσω στη διάταξη του άρθρου 19 για τη σύνθεση του Συμβουλίου Αλιείας. Παρότι η προσθήκη νέου μέλους στο Συμβούλιο Αλιείας είναι προς τη σωστή κατεύθυνση, δεν διατηρείται η εκπροσώπηση των αλιέων, αλιευτικοί συνεταιρισμοί και συνομοσπονδία αλιέων. Αλήθεια, για ποιο λόγο δεν έχετε προχωρήσει ακόμα στην ίδρυση δευτεροβάθμιων και τριτοβάθμιων συνδικαλιστικών οργανώσεων αλιέων με αντίστοιχη τροποποίηση του νομοθετικού πλαισίου; Επιπλέον, που βοηθάει η κατάργηση του εκπροσώπου της ΠΕΓΔΥ και η τοποθέτηση μόνο εκπροσώπου του συλλόγου των υπαλλήλων του ΥΠΑΤ, που στην πλειονότητά τους είναι διοικητικοί και οικονομικοί υπάλληλοι.

Όσον αφορά το Κεφάλαιο Ε΄, σχετικό με τα αγροτικά κόκκινα δάνεια, φέρει τον τίτλο «Μέτρα για την επανεκκίνηση της αγροτικής ιδίως οικονομίας», που μόνο ως επανεκκίνηση δεν μπορεί να θεωρηθεί. Όπως ανέφερα και στην πρώτη Συνεδρίαση της Επιτροπής, οι πολυαναμενόμενες ρυθμίσεις για τα αγροτικά κόκκινα δάνεια αποδεικνύονται αποσπασματικές. Η νομοθετική ρύθμιση που προτείνετε καλύπτει αποκλειστικά συγκεκριμένα δάνεια, που ανήκουν σε ένα fund διαχειριστή, με αποτέλεσμα να αφήνετε εκτός χιλιάδες δάνεια που βρίσκονται σε άλλους φορείς διαχείρισης.

Σε αυτό το σημείο, κύριε Υπουργέ, θα ήθελα να θέσω κάποια ερωτήματα για τα αγροτικά κόκκινα δάνεια, γιατί υπάρχουν αρκετά κενά και ασάφειες στις επίμαχες διατάξεις. Σε ποιο ύψος του αρχικού κεφαλαίου θα μπορεί ο οφειλέτης αγρότης ή συνεταιρισμός να αγοράσει το δικό του δάνειο; Ποιο είναι το πρόγραμμα ρύθμισης του δανείου; Σε πόσες δόσεις ή σε ποιο χρονικό διάστημα θα αποπληρωθεί; Τι γίνεται με τη μεταβίβαση του χρέους σε κληρονόμους; Θα μπορούν να μπουν σε ρύθμιση; Υπάγονται και αυτοί που έχουν ρυθμίσει το δάνειό τους; Επιπλέον, σε περιπτώσεις αναγκαστικής εκτέλεσης όπου η εκμετάλλευση από τη μελέτη βιωσιμότητας δεν είναι βιώσιμη, προτείνουμε το υποθηκευμένο ακίνητο ή ακίνητα, να πωληθούν πρώτα πριν βγουν σε πλειστηριασμό σε συνεταιρισμούς ή σε ΟΤΑ Α΄ και Β΄ βαθμού.

Για το ΠΑΣΟΚ, η προστασία της αγροτικής γης αποτελεί εθνικό κεφάλαιο αλλά και την απαραίτητη συνθήκη για τη συνέχιση της παραγωγικής διαδικασίας. Είναι πάγια θέση του Κόμματός μας το να δοθεί μια δεύτερη ευκαιρία αξιοπρέπειας με διαφανή και αντικειμενικά κριτήρια στους αδύναμους δανειολήπτες ή συνεταιρισμούς.

Τέλος, το Μέρος Δ΄ περιλαμβάνει διατάξεις που αναφέρονται στο σύστημα εκπομπών αερίων του θερμοκηπίου για τον μετριασμό της κλιματικής αλλαγής στην γεωργία. Πρόκειται για άρθρα που εναρμονίζονται με στόχους της Ευρωπαϊκής Ένωσης, στο πρόγραμμα «LIFE ClimaMED».

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Και εμείς κύριε συνάδελφε σας ευχαριστούμε για την συνέπεια στο χρόνο.

Συνεχίζουμε δίνοντας τον λόγο στον κ. Κόκκαλη.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Υπουργέ καταρχήν που είναι ο Υφυπουργός, κ. Κέλλας;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: Αφήστε αυτό το ντιμπέιτ, δεν χρειάζεται. Υπάρχουν υποχρεώσεις, το ξέρετε.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»)**: Επομένως, γνωρίζετε πως τον έχω προσκαλέσει σε δημόσιο διάλογο, σε ένα ταυτόχρονο ντιμπέιτ -και αν δεν μπορεί να στείλει τον κ. Στρατάκο - αλλά ακόμα περιμένω, για να ακούσει ο κόσμος και να μάθει ποιος είναι «τοξικός» και ποιος δεν είναι.

Άκουσα με προσοχή τη χθεσινή σας ομιλία και δεν αμφισβητεί κανένας την καλή πρόθεση. Όμως, «πετάξατε το μπαλάκι». Είπατε πως κάτι πρέπει να πει και η Αντιπολίτευση.

Όσον αφορά το ΣΥΡΙΖΑ και εμένα, δεν απαιτούμε ούτε μπράβο να μας πείτε ούτε οτιδήποτε άλλο. Θέλουμε να προτείνουμε, γιατί θέλουμε πραγματικά να προσφέρουμε. Δεύτερον, γυρίσατε πάλι πίσω και είπατε ότι δεν ξεχνά κανείς τις ασφαλιστικές εισφορές του ΣΥΡΙΖΑ. Αυτό προσβάλλει το έργο σας, γιατί όταν είστε 6 χρόνια στην Κυβέρνηση και προφανώς ελλείψει επιχειρημάτων γυρνάτε 6 χρόνια πίσω και λέτε για τις ασφαλιστικές εισφορές, σημαίνει ότι δεν έχετε κάτι να παρουσιάσετε.

Θα σας πω τώρα τι δεν κάνατε. Πρώτον, η Κυβέρνηση δεν είχε σταθερή πολιτική ηγεσία στο ΥΠΑΑΤ, δεν είχε σταθερή Διοίκηση στον ΟΠΕΚΕΠΕ, μπορώ να πω ότι δεν είχε ούτε και σταθερή Διοίκηση στον ΕΛΓΟ, δεν είχε πολιτική για τη γη υψηλής παραγωγικότητας. Πώς θα προστατευτεί η γη υψηλής παραγωγικότητας; Το ξέρετε, το έχετε αναγνωρίσει και προς τιμήν σας, το πρόβλημα στον κάμπο της Θεσσαλίας. Θα είναι περισσότερα τα φωτοβολταϊκά από το βαμβάκια, από τα χωράφια. Δεν είχατε συγκεκριμένη πολιτική για τα συνεργατικά σχήματα και εδώ μπορεί να πει κάποιος από την Κυβέρνηση, κ. Κόκκαλη, έχουμε δώσει ως 50% μείωση στο φόρο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: Πρόσβαση σε χρηματοδοτικά εργαλεία.

**ΒΑΣΙΛΕΙΟΣ ΚΟΚΚΑΛΗΣ(Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»)**: Πρόσβαση σε χρηματοδοτικά εργαλεία. Εάν μου πείτε έναν αγρότη που είχε πρόσβαση σε χρηματοδοτικά εργαλεία για το συγκεκριμένο ταμείο μικροπιστώσεων, τότε ναι. Καταρχήν να πούμε γιατί αυτό το προνόμιο το 50% μείωση στους αγρότες οι οποίοι συνεταιρίζονται, είναι δώρο άδωρο. Γιατί ταυτόχρονα υπάρχει και το προνόμιο της μείωσης της φορολογίας με τη συμβολαιακή γεωργία. Αυτό σημαίνει ότι ένας αγρότης έχει να επιλέξει μεταξύ δύο προνομίων ή πάει μέσω του συνεταιρισμού και να έχει το 50% ή στη συμβολαιακή γεωργία, την ομάδα παραγωγών και επιλέγει τη συμβολαιακή γεωργία. Έτσι δεν είναι;

**ΚΩΝΣΤΑΝΤΙΝΟΣ ΤΣΙΑΡΑΣ(Υπουργός Αγροτικής Ανάπτυξης και Τροφίμων)**: Είναι θέμα κουλτούρας.

**ΒΑΣΙΛΕΙΟΣ ΚΟΚΚΑΛΗΣ(Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»)**: Δεν είναι θέμα κουλτούρας, είναι και θέμα κινήτρων. Γιατί έγινε το 50% στη συμβολαιακή γεωργία; Δεν τους «πήρε ο πόνος» για τους αγρότες. Γιατί το Ταμείο Ανάκαμψης απαιτούσε για τις επιχειρήσεις που θέλουν να ενταχθούν, συμβολαιακή γεωργία με τους αγρότες. Οπότε γι’ αυτό είδαμε τότε αυτό, με σχετική πρόταση του κ. Σκυλακάκη. Συνεπώς, δίνεις ένα κίνητρο αλλά αυτό το κίνητρο βλέπεις ότι δεν δουλεύει και η απόδειξη ποια είναι; Από το πόση είναι η παραγωγή η οποία περνά μέσα από τους συνεταιρισμούς. Τα στατιστικά στοιχεία είναι ανοιχτά. Εάν έχει αυξηθεί αυτή η παραγωγή, τότε πράγματι το προνόμιο αυτό έχει «δουλέψει». Ή άσπρο ή μαύρο είναι. Εάν έχουν αυξηθεί οι αγρότες που συναλλάσσονται με συνεταιρισμούς, συμφωνούμε πως σε αυτή την περίπτωση «έπιασε τόπο» το κίνητρο. Αν δείτε όμως από τα στατιστικά, έχουν μειωθεί οι αγρότες που συναλλάσσονται με συνεταιρισμούς. Θέλω να καταλήξω στο ότι δεν υπάρχει μια συγκεκριμένη πολιτική για υγιή συνεργατικά σχήματα. Νομίζω σας έχουμε αποστείλει τη σχετική πρόταση νόμου για τα υγιή συνεργατικά σχήματα, την οποία είχαμε καταθέσει από πέρσι.

Εισέρχομαι τώρα στο κείμενο του νομοσχεδίου και θα ξεκινήσω από το τελευταίο Κεφάλαιο. Κύριε Υπουργέ, επαναλαμβάνω πως αυτά τα οποία προτείνουμε δεν σας τα λέμε

για να μας επικροτήσετε, ούτε για να μας επιβραβεύσετε. Τη Δευτέρα θα καταθέσουμε 3 τροπολογίες. Μία για τη διαχείριση των αγροτικών δανείων είτε φυσικών προσώπων είτε συνεταιρισμών. Μία για την παράταση των μισθώσεων και εδώ συμφωνούμε, αλλά εμείς προτείνουμε οι μισθώσεις να είναι μέχρι το πέρας της εκκαθάρισης. Τέλος, μία για τα αγροτικά ακίνητα των συνεταιρισμών, τα οποία είναι ενυπόθηκα.

Αγροτικά δάνεια. Αυτό το οποίο προτείνετε δεν μπορεί να γραφτεί στο νόμο. Ρώτησα πριν λίγο την εταιρεία της Ενιαίας Ειδικής Εκκαθάρισης PQH και δεν έχουν πρόβλημα. Εξ όσων έχω καταλάβει, επαφίεστε στην καλή πρόθεση ενός fund και στη διαβεβαίωση. Άκουγα τον κ. Μπουκώρο να λέει «μας διαβεβαιώνετε ότι θα κουρέψετε;». Συγγνώμη, αλλά το ότι το λέει το fund ή ένας υπάλληλός του σημαίνει και ότι θα γίνει; Είναι δυνατόν; Ξέρετε γιατί δεν θέλουν να είναι στον νόμο; Γιατί δεν εφαρμόζουν το νόμο. Προσθέστε στο κείμενο του νόμου ότι ο διαχειριστής των κόκκινων αγροτικών δανείων θα έχει την υποχρέωση να επανεξετάσει τα πανωτόκια συνεταιρισμών και αγροτών. Να τα επανεξετάσει, αυτό μόνο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: Είναι βέβαιο ότι θα συμβεί αυτό.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Θα το εντάξετε στο νόμο, κύριε Υπουργέ; Κάντε το και εγώ θα σας πω μπράβο. Κύριε Υπουργέ, βάλτε στο νόμο μία σειρά ότι ο διαχειριστής των εν γένει ...

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: Μα δεν θα ήταν επιτυχία διαφορετικά αν δεν γίνει αυτό που λέτε.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Άρα, επαφίεστε στην καλή πρόθεση των διαχειριστών των δανείων. Μετά όμως από 2, 3 ή 4 χρόνια θα είστε ακόμα Υπουργός για να δούμε τι έγινε και τι δεν έγινε εδώ; Και σας το λέω από την εμπειρία μου. Γιατί να ταλαιπωρείται ο αγρότης, ο κτηνοτρόφος στα δικαστήρια; Προσθέστε μια σειρά στο κείμενο. «Θα έχει υποχρέωση να επανεξετάσει», όχι να διαγράψει. Να επανεξετάσει αυτά τα δάνεια για το ν.3259/2004. Τα αναφέρουμε όλα αναλυτικά στις τροπολογίες.

Διεπαγγελματικές. Δυστυχώς απουσιάζει η βασική στόχευση και τολμώ να πω ότι δεν το άκουσα από καμία Διεπαγγελματική Οργάνωση. Από το 1999 που ιδρύθηκαν οι έως και σήμερα- εν έτη 2025- καμία Διεπαγγελματική Οργάνωση δεν έχει επιτελέσει τον σκοπό για τον οποίο είχε ή έχει συσταθεί. Ποιος είναι αυτός ο σκοπός; Η επίτευξη, η σύναψη μιας διεπαγγελματικής συμφωνίας για χάρη των καταναλωτών και της διασφάλισης της διαφάνειας. Επακριβώς, έτσι λέει ο σχετικός Κανονισμός. Προσκόμισα χθες μια σχετική συμφωνία της Διεπαγγελματικής Οργάνωσης βοδινού κρέατος στη Γαλλία, η οποία υποχρεώνει για ταξινόμηση όνομα παραγωγού, τα πάντα. Φανταστείτε να μπορούσε να το κάνει και εδώ η αντίστοιχη Διεπαγγελματική Οργάνωση;

Συνεπώς, πρέπει να γίνει μια σοβαρή συζήτηση για το πώς μπορούν να βοηθηθούν αυτές οι Διεπαγγελματικές Οργανώσεις και όχι να περιμένουν -προσέξτε γιατί θα είναι κρατική παρέμβαση- την οικονομική ενίσχυση από το Υπουργείο.

Πώς μπορούν να έχουν αυτοτελείς πόρους;

Ξεκάθαρα πράγματα και αυτοί να αναλάβουν τις ευθύνες τους, αλλά το έργο το οποίο έχουν να επιτελέσουν είναι πάρα πολύ σημαντικό, προστασία εισοδήματος παραγωγού με δημιουργία συμβάσεων πώλησης των προϊόντων, ταξινόμηση, μελέτες, στατιστικές για κάθε, για κάθε επαναλαμβάνω, προϊόν. Σας ανέφερα παραδείγματα από την Ιταλία για την παρμεζάνα, όπου για την προστασία του σήματος της παρμεζάνα οι Ιταλοί δίνουν ένα εκατομμύριο ευρώ σε νομικές υπηρεσίες. Δεν πρέπει επιτέλους στη χώρα μας να το κάνουμε; Το κάνει αυτό το νομοσχέδιο; Η απάντηση είναι «όχι».

Απεναντίας στο άρθρο 3 ή στο άρθρο 4 λέει για εισφορές από τρίτους. Αυτό σας το λέω ότι είναι αδύνατον να εφαρμοστεί. Μίλησα για τις 4 προϋποθέσεις. Πρέπει να γίνει επέκταση.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: Αυτό δεν έχει σχέση.

Είναι ασύνδετο το ένα με το άλλο.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Καταρχήν, για να μπορεί ο τρίτος να πληρώσει, πρέπει να υπάρχει συμφωνία. Το βασικό είναι η συμφωνία. Έχει υπάρξει ποτέ διεπαγγελματική συμφωνία; Όχι. Θα υπάρξει τα επόμενα δύο χρόνια; Εκτός αν δεν έχουμε καταλάβει τι σημαίνει διεπαγγελματική συμφωνία και εφόσον ωφεληθούν τρίτοι τότε μπορείτε εσείς να κάνετε εκτελεστή την απόφαση της διεπαγγελματικής και να βάλετε στους τρίτους. Είναι κενά γράμματος.

 Επίσης οι διατάξεις για την υγειονομική ταφή ζώων είναι αόριστες και έχουν προκαλέσει, ήδη, τις αντιδράσεις των φορέων και θα μιλήσω περισσότερο για αυτά, κύριε Υπουργέ, στην επόμενη συνεδρίαση της Επιτροπής.

Κλείνω την τοποθέτησή μου λέγοντας πως δεν είναι κακό να κάνουμε λάθη. Το κακό είναι να μην τα αναγνωρίζουμε και να μην διορθωνόμαστε. Κάποια πράγματα τα γνωρίζουν οι αγρότες και οι κτηνοτρόφοι, όπως γνωρίζουν την κρίση και την πανώλη, αλλά δεν μπορεί να παρουσιάζουμε μια κατάσταση η οποία απέχει από την πραγματικότητα

Πράγματι, δώσατε αυξημένο ποσοστό για την αντιμετώπιση της πανώλης και της ευλογιάς. Όμως, μέχρι σήμερα που μιλάμε εγώ, τουλάχιστον, δεν είδα επιδημιολογικό πόρισμα για το πώς ήρθε η πανώλη.

Υπάρχουν κυρώσεις για κάποιους; Έχει εντοπιστεί ότι η πανώλη για παράδειγμα, «ήρθε στην εκμετάλλευση του κ. Παππά ή του κυρίου Χνάρη;». Αυτό πρέπει να το γνωρίζουμε, γιατί όσο δεν υπάρχουν κάποιες κυρώσεις, δυστυχώς, θα έχουμε τέτοια φαινόμενα.

Η αντικατάσταση όμως του ζωικού κεφαλαίου η οποία δεν έχει γίνει μέχρι τώρα οφείλεται στο ότι ζητούσαν παράταση οι κτηνοτρόφοι; Είναι δικαιολογία αυτή; Ακούστε τώρα γιατί ο κ. Αυγενάκης ήταν ανεκδιήγητος. Γιατί την αντικατάσταση του ζωικού κεφαλαίου μετά από πλημμύρα, μετά από πνιγμό την κάνεις στους επόμενους 2 μήνες με μια προκαταβολή. Πέρασαν 18 μήνες. Οι κτηνοτρόφοι οι οποίοι έκαναν δήλωση ότι πνίγηκαν τα ζώα τους, σε όλη τη Θεσσαλία, είναι περίπου 2.500. Πόσοι τελικά θα ενταχθούν; Κάποιοι δανείστηκαν, βρήκαν λεφτά και αγόρασαν ζώα, κάποιοι άλλοι όχι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: *(ομιλία εκτός μικροφώνου)*

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Υπουργέ, ερχόταν κάθε εβδομάδα στη Θεσσαλία ο κύριος Αυγενάκης, για να εξαγγείλει ότι «είμαστε εδώ», «δίνουμε», «κάνουμε», αλλά οι εξαγγελίες όμως, δυστυχώς, συγκρούονται με την πραγματικότητα.

Ευχαριστώ για την ανοχή, κυρία Πρόεδρε.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Και εγώ σας ευχαριστώ, κύριε Κόκκαλη.

Τον λόγο έχει τώρα ο κ. Μεταξάς, Ειδικός Αγορητής του ΚΚΕ.

**ΒΑΣΙΛΕΙΟΣ ΚΩΝΣΤΑΝΤΙΝΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ πολύ, κυρία Πρόεδρε.

Ξεκινώ με αφορμή το χθεσινό μεγάλο συλλαλητήριο των αγροτών στη Θεσσαλονίκη. Η Κυβέρνηση πρέπει να απαντήσει στο εξής, αν θεωρεί ότι οι βιοπαλαιστές αγρότες κτηνοτρόφοι, μελισσοκόμοι είναι εγκληματίες. Το λέω, γιατί ο Υπουργός κυριολεκτικά έχει πάρει «σβάρνα τα κανάλια» και τα Μέσα Μαζικής Επικοινωνίας παρουσιάζοντας μια πλαστή εικόνα, ότι δήθεν η Κυβέρνηση ικανοποιεί όλα τα αιτήματα των αγροτών, ότι βρίσκεται στο πλάι τους κ.λπ. και την ίδια στιγμή η Κυβέρνηση τους φέρεται με μπόλικη κοροϊδία πάνω στα δίκαια αιτήματα επιβίωσης που έχουν και με πολλή καταστολή στο δίκαιο αγώνα τους.

Δεν είναι προσωπικό, κύριε Τσιάρα, τα ίδια έκαναν και οι προηγούμενοι, τα ίδια θα κάνουν και οι επόμενοι. Δεν αναφέρομαι μόνο στους Υπουργούς της Νέας Δημοκρατίας, αναφέρομαι γενικότερα σε όλους όσοι κυβέρνησαν και προώθησε ο καθένας, όσο μπορούσε πιο πολύ, τις καταστροφικές στρατηγικές της Ευρωπαϊκής Ένωσης και τα συμφέροντα των μεγάλων επιχειρηματικών ομίλων και των τραπεζών και όλα αυτά πήγαιναν χέρι-χέρι με την καταστολή.

Τι κάνατε εσείς εχθές; Βάλατε την Αστυνομική Διεύθυνση Θεσσαλονίκης να απαγορεύσει το μεγάλο συλλαλητήριο και μάλιστα με ανακοίνωση που γράφει ως αιτιολογία ότι «επαπειλείται σοβαρός κίνδυνος για τη δημόσια ασφάλεια, λόγω πιθανής διάπραξης σοβαρών εγκλημάτων, ιδίως κατά της ζωής και της σωματικής ακεραιότητας». Αλήθεια; Από τους βιοπαλαιστές αγρότες; Τι είναι αυτά; Οι αγρότες απειλούν τη ζωή και τη σωματική ακεραιότητα του κόσμου; Διαπράττουν σοβαρά εγκλήματα;

Πήρατε το «μαύρο και άραχνο» νομικό πλαίσιο που έχετε φτιάξει εσείς, όλοι μαζί, Νέα Δημοκρατία, ΠΑΣΟΚ, ΣΥΡΙΖΑ, που στοχεύει τον εχθρό-λαό, που στοχοποιεί το εργατικό και το λαϊκό κίνημα και πολύ απλά, το εφαρμόσατε για άλλη μια φορά. Πού τα λέτε αυτά για τους αγρότες; Τη μια τους βαφτίζετε «βολεμένους» λέγοντας ότι «μασάνε» κονδύλια και επιδοτήσεις για να κάθονται και την άλλη τους ονομάζετε «εγκληματίες» και από πάνω που στρέφονται κατά της ζωής και της σωματικής ακεραιότητας. Πιστεύετε ότι κάτι τέτοια θα σταματήσουν το «ποτάμι της οργής» απέναντι στην πολιτική σας, στην πολιτική των μονοπωλίων την οποία, και εσείς, υπηρετείτε; Είστε «βαθιά γελασμένοι».

Σε σχέση με τα άρθρα. Θα αναπτύξω την κριτική μας ιεραρχώντας εκείνα τα άρθρα που απασχόλησαν και τη μέχρι τώρα συζήτηση και τη συνεδρίαση της ακρόασης των φορέων, για τα υπόλοιπα επιφυλάσσομαι να τα αναπτύξω κατά την τέταρτη συνεδρίαση, όπως και κατά την Ολομέλεια.

Σε σχέση με τις Διεπαγγελματικές Οργανώσεις, άρθρα 3 έως 8, του Β΄ Μέρους. Ενώ επιχειρείτε αλλαγές στη νομική μορφή που θα έχει μια διεπαγγελματική, ώστε αυτές να μπορούν να συστήνονται από περιορισμένο αριθμό μελών -και αυτό το κάνετε αναγνωρίζοντας και τη μορφή οργάνωσης της κοινοπραξίας- από την άλλη προωθείτε την επιβολή ενός είδους ποινής υπό τη μορφή εισφοράς σε φορείς που για τους λόγους του ο κανένας δεν επιθυμεί να γίνει μέρος της διεπαγγελματικής του κλάδου του.

Ουσιαστικά, θέλετε να «μαντρώσετε» τους πάντες στις Διεπαγγελματικές Οργανώσεις. Βέβαια, οι διεπαγγελματικές δεν είναι αίτημα των αγροτών, αλλά αίτημα των μεταποιητών, δηλαδή, των εμπόρων. Μέσω των διεπαγγελματικών προωθείτε τον κοινωνικό συνεταιρισμό, μια νέα οικονομική και κοινωνική επιτροπή, ένα «όλοι μαζί και αντάμα», αγρότες, βιομήχανοι, μεσάζοντες, υπό τη σκέπη του Υπουργείου Αγροτικής Ανάπτυξης και Τροφίμων. Ταυτόχρονα, επιδιώκετε να αξιοποιήσετε τις διεπαγγελματικές για «μπάζωμα» των διεκδικήσεων των αγροτών, όπως έγινε πρόσφατα με τον Πρόεδρο της Διεπαγγελματικής Βάμβακος, ο οποίος σύμφωνα με τις καταγγελίες των ίδιων των αγροτών που βρίσκονται στους δρόμους, ξεπερνώντας κάθε όριο κάλεσε τους βαμβακοπαραγωγούς να μην συμμετέχουν στις αγροτικές κινητοποιήσεις, ισχυριζόμενος ότι δήθεν το Υπουργείο ικανοποιεί τα αιτήματα τους, λίγες μέρες μάλιστα πριν από την προγραμματισμένη συνάντηση στο Υπουργείο.

Έτσι, η αποστολή, ο χαρακτήρας και ο σκοπός τους, νομίζουμε πως είναι το βασικό αυτού που πρέπει να δουν οι ίδιοι οι αγρότες και οι κτηνοτρόφοι, το οποίο φυσικά καθορίζει και τη νομική μορφή που έχουν.

Σχετικά με την ενίσχυση του κτηνιατρικού τομέα, Κεφάλαιο Α΄ του Μέρους Γ΄, και ειδικότερα το άρθρο 9, καταρχήν να πούμε -από τα λίγα που γνωρίζουμε και καταλαβαίνουμε, γιατί δεν είμαστε σχετικοί επιστήμονες- πως το λογικό είναι τα προσβεβλημένα από ζωονόσους κοπάδια να θάβονται στο πλησιέστερο δυνατό σημείο αφού θανατωθούν, ώστε να αποφεύγεται η διασπορά νόσων που θα μπορούσε να προκληθεί από τη μεταφορά τους σε μια πιο απομακρυσμένη περιοχή, σε απομακρυσμένα σημεία ή σε μονάδες διαχείρισης.

Κατά τη γνώμη μας, αυτή η αρμοδιότητα θα έπρεπε να ανήκει στις Περιφέρειες και όχι στους Δήμους, αλλά κατανοούμε την πρόβλεψη ότι σε περιπτώσεις που δεν μπορεί ο Δήμος να ορίσει χώρο ταφής θα αναλαμβάνει η Αποκεντρωμένη Διοίκηση. Αυτό που δεν μπορούμε να κατανοήσουμε και να δεχτούμε είναι η επέκταση αυτής της πρακτικής, δηλαδή της κατά παρέκκλιση ταφής, και σε άλλες περιπτώσεις, χωρίς να συντρέχει ο λόγος του ελέγχου των ζωονόσων. Θεωρούμε ότι αυτή η πρακτική οδηγεί σε επιβάρυνση του περιβάλλοντος. Θεωρούμε ότι με την ευθύνη της κάθε περιφέρειας και με αντίστοιχη χρηματοδότηση από τον Κρατικό Προϋπολογισμό θα πρέπει να εξασφαλιστεί η προβλεπόμενη διαχείριση νεκρών ζώων, ζωικών υποπροϊόντων, μελισσιών σε κατάλληλες μονάδες, που θα μπορούσαν ακόμη και να κατασκευαστούν και να λειτουργούν από τις ίδιες τις Περιφέρειες, χωρίς ασφαλώς καμία επιβάρυνση των αγροτών.

Επίσης, θεωρούμε δίκαιο το αίτημα των κρεοπωλών, να μην επιβαρύνονται οι ίδιοι για τη διαχείριση των ζωικών υποπροϊόντων. Και αυτό γιατί φορολογούνται υπέρμετρα από το πρώτο ευρώ, με τεκμαρτό εισόδημα, που είναι κανονική «κλοπή» καταβάλλοντας παράλληλα υψηλότατα δημοτικά τέλη για τα μαγαζιά τους, τα οποία μάλιστα οι περισσότεροι δήμοι έχουν πολλαπλασιάσει τα τελευταία χρόνια. Είναι, λοιπόν, απαράδεκτο να αναγκάζονται να πληρώνουν και άλλα στις λίγες ιδιωτικές εταιρείες, που μονοπωλούν τον τομέα της διαχείρισης ζωικών προϊόντων και επιβάλλουν υψηλότατες τιμές για τις υπηρεσίες τους.

Όσον αφορά το άρθρο 11, σχετικά με την εκπόνηση των διαχειριστικών σχεδίων βόσκησης, θεωρούμε ότι πρέπει να αναλάβουν οι κρατικές υπηρεσίες, με την κατάλληλη στελέχωση και στήριξη, με γεωτεχνικούς όλων των κλάδων, με μόνιμο προσωπικό και ασφαλώς, δεν θα πρέπει να υπάρχει καμία επιβάρυνση στους κτηνοτρόφους.

Επίσης, με τη διάταξη του άρθρου 16 «τα δίνετε όλα» στους επενδυτές, στους μεγάλους επιχειρηματικούς ομίλους. Υπηρεσίες που είναι διαλυμένες και δεν μπορούν να ανταποκριθούν στα πιο αυτονόητα αιτήματα και ανάγκες του λαού, όταν είναι να εξυπηρετήσουν τους μεγάλους ομίλους, μέσα σε 10 μέρες θα βγάζουν απόφαση. Πρόκειται για μι απαράδεκτη διάταξη, με μοναδικό κριτήριο το κέρδος και το ύψος της επένδυσης, που λόγω της ταχύτατης αυτής διεκπεραίωσης, είναι προφανές ότι δεν λαμβάνει υπόψη καμία άλλη παράμετρο, όπως τυχόν επιπτώσεις στο περιβάλλον, στους κατοίκους των γύρω περιοχών, κτλ..

Συνεχίζοντας με το άρθρο 17, τι αναφέρει το άρθρο; Ότι το Δημόσιο δεν προβάλλει δικαιώματα κυριότητας σε εκτάσεις που έχουν σε αυτά ανεγερθεί οικίες για τον εκάστοτε εφημέριο της ενορίας ή προορίζεται να ανεγερθεί κατοικία για τον εκάστοτε εφημέριο, καθώς και σε ακίνητα που έχουν ανεγερθεί κτίσματα για τη διαμονή μοναχών ή που χρησιμοποιούνται αποκλειστικά ως συνοδοί χώροι για τις λειτουργικές ανάγκες του ενοριακού ναού ή της μονής ή του μετοχίου. Το προβληματικό σε αυτό το άρθρο είναι το εξής. Πρώτον, δεν προσδιορίζει ποια υπηρεσία της Περιφέρειας θα διενεργεί την αυτοψία που θα βεβαιώνει τις παραπάνω χρήσεις και δεύτερον και το σημαντικότερο, δεν προσδιορίζει πολύ συγκεκριμένα το μέγεθος της έκτασης, το μέγεθος του ακινήτου, που αφορά τη συγκεκριμένη περίπτωση, μέσα στο οποίο υπάρχει κατοικία του εφημέριου ή κτίσματα για τη διαμονή των μοναχών. Για παράδειγμα, η έκταση στις Νηές Μαγνησίας, που έχει περάσει στην κυριότητα του δημοσίου μετά από μακροχρόνιους αγώνες. Όπως ανέφερε ο εκπρόσωπος της Κίνησης Πολιτών Σούρπης, κατά τη διαδικασία της ακρόασης των φορέων, πρόκειται για μια έκταση που περιλαμβάνει τόσο οικία όσο και διατηρητέο κτίσμα, που, βέβαια, χρησιμοποιούνταν πολύ παλιά ως βοηθητικός χώρος.

Όσον αφορά το άρθρο 19, σχετικό με διοικητικά ζητήματα του Υπουργείου. Έχετε λύση το πρόβλημα της τοποθέτησης των κτηνιάτρων όπου απαιτείται και το μόνο που έλειπε αυτή τη στιγμή είναι να τοποθετήσετε κτηνίατρο και στην Επιτροπή Αλιείας; Σας τονίζουμε για άλλη μια φορά. Στελεχώστε το σύνολο των κρατικών κτηνιατρικών υπηρεσιών με όλο το απαιτούμενο μόνιμο προσωπικό, αυξήστε τους μισθούς των υπαλλήλων που δεν μπορούν να ανταπεξέλθουν στην καθημερινότητα, χορηγήστε το ανθυγιεινό επίδομα στους εργαζόμενους, που καθημερινά παλεύουν πραγματικά με τις ζωονόσους και ανασυγκροτείστε τα αγροτικά κτηνιατρεία που κλείσατε με την πολιτική της χρηματοδότησης και ιδιωτικοποίησης που εφαρμόσατε όλες οι κυβερνήσεις.

Την ίδια λογική έχετε και στο άρθρο 20, το οποίο βεβαίως θα υπερψηφίσουμε επειδή αφορά παράταση σύμβασης εργαζομένων. Όμως, θέλουμε να πούμε τα εξής. Οι συμβάσεις αυτών των ανθρώπων, των εργαζομένων, έληξαν στο τέλος του 2024 και εργάζονται ήδη 2 μήνες χωρίς να έχουν πληρωθεί. Εσείς, μπορείτε να ζήσετε δύο μήνες χωρίς μισθό; Γιατί φέρνετε τώρα, τέλος Φλεβάρη, τη ρύθμιση αυτή που για να πληρωθούν θα περάσουν άλλοι 2 μήνες, δηλαδή, «ζήσε Μάη μου» κυριολεκτικά, που λέει και ο λαός μας. Και επιπλέον τους εκβιάζεται, να αλλάξουν το καθεστώς της σύμβασής τους και να μεταπέσουν σε μπλοκάκι και όχι σε σύμβαση ΙΔΟΧ, γιατί έτσι θα πληρωθούν, όπως λέτε, γρηγορότερα, γιατί θα μπορέσετε να τους δώσετε και κάνα 50άρικο παραπάνω, που δεν μπορείτε να το εξασφαλίσετε μέσω των συμβάσεων Ιδιωτικού Δικαίου Ορισμένου Χρόνου, που πάνε με βάση το ενιαίο μισθολόγιο. Ουσιαστικά, τους προτρέπετε να δουλέψουν με χειρότερους όρους, εκμεταλλευόμενοι τους «μισθούς πείνας» που έχετε επιβάλλει με το ενιαίο μισθολόγιο. Σας λέμε ξανά, αυξήστε τους μισθούς στο δημόσιο και επιστρέψτε το 13ο και 14ο μισθό και τη σύνταξη. Και όχι μόνο αυτό. Λέτε και στο συγκεκριμένο άρθρο ότι οι ανάγκες είναι παροδικές. Κοροϊδεύετε τον κόσμο και σε αυτό το σημείο. Οι ανάγκες είναι μόνιμες και γι’ αυτό και οι περισσότεροι από αυτούς τους εργαζόμενους δουλεύουν 6, 7 και 8 χρόνια με τις συγκεκριμένες συμβάσεις.

Τέλος, για το Κεφάλαιο Ε΄ και τα αγροτικά δάνεια. Είπαμε και κατά την 1η συνεδρίαση πως η διάταξη αυτή δεν έχει στόχο να απαλλαγούν από αυτά οι δανειολήπτες, οι οποίοι έχουν καταβάλει το αρχικό κεφάλαιο 2 και 3 φορές. Κανονικά, πολλοί απ’ αυτούς θα έπρεπε να «πάρουν και ρέστα». Και επαναφέρουμε το ερώτημα. Είναι δυνατόν να μιλάτε για ρύθμιση υπέρ των αγροτών και να μην υπάρχει κανένα μέτρο για να σταματήσουν τα μέτρα αναγκαστικής είσπραξης, οι πλειστηριασμοί πρώτης κατοικίας, αγροτικής γης και εκμεταλλεύσεων;

Η τεράστια, η μεγαλειώδης τομή, στο σχέδιο νόμου της Κυβέρνησης, που παρουσιάζεται μάλιστα ότι γίνεται υπέρ των βιοπαλαιστών αγροτών, είναι ότι δίνει τη δυνατότητα στον ειδικό εκκαθαριστή να μεταβιβάσει τα δάνεια σε όποιον διαχειριστή δανείων επιθυμεί να τα αγοράσει. Πρόκειται, δηλαδή, για μια ρύθμιση που ευνοεί τα διάφορα «αρπακτικά», πίσω από τα οποία βρίσκονται μεγάλες εταιρείες του χρηματοπιστωτικού τομέα -και όχι μόνο- που έχουν αναλάβει να εισπράξουν από χρεοκοπημένα νοικοκυριά ό,τι μπορούν να αρπάξουν. Αυτήν τη δυνατότητα μεταβίβασης των δανείων σε servicers βαφτίζει η Κυβέρνηση «υποστήριξη των αγροτών από εξειδικευμένους διαχειριστές», διαστρεβλώνοντας την πραγματικότητα.

Ο τίτλος της Ενότητας «Μέτρα για την επανεκκίνηση της αγροτικής οικονομίας», στην οποία εντάσσονται αυτές οι ρυθμίσεις, αποκαλύπτει το βασικό προσανατολισμό που έχει και για εσάς η λεγόμενη «επανεκκίνηση της αγροτικής οικονομίας». Είναι επανεκκίνηση με τους αγρότες και τους κτηνοτρόφους κατεστραμμένους. Είναι, δηλαδή, μια αγροτική οικονομία χωρίς το μικρό. Είναι ο βασικός προσανατολισμός, που δίνεται σε όλη την Ευρωπαϊκή Ένωση κυρίως μέσα από την Κοινή Αγροτική Πολιτική που, φυσικά, αποτελεί βασική πλευρά της στρατηγικής ταύτισης της Νέας Δημοκρατίας, του ΠΑΣΟΚ, του ΣΥΡΙΖΑ, της Ελληνικής Λύσης και των άλλων κομμάτων που στηρίζουν την ΚΑΠ. Δηλαδή, η συγκέντρωση της παραγωγής σε μεγάλες καπιταλιστικές αγροτικές επιχειρήσεις, μέσω της καταστροφής των βιοπαλαιστών αγροτών και κτηνοτρόφων. Και αυτόν τον προσανατολισμό τον προωθούν όλοι οι πυλώνες.

Κατά την 1η συνεδρίαση ο Υπουργός μιλώντας για τις διατάξεις για τα δάνεια, παρουσίασε την Τράπεζα της Ελλάδος ως τη «μεγάλη αγκαλιά» που αποτελεί τον εγγυητή της στήριξης των μικρών παραγωγών. Τι έλεγε πρόσφατα ο ίδιος ο Διοικητής της Τράπεζας της Ελλάδας, το Σεπτέμβρη του 2023; Η εκτεταμένη παρουσία μονοπρόσωπων και πολύ μικρών επιχειρήσεων αποτελεί κυρίαρχο και προβληματικό χαρακτηριστικό της ελληνικής οικονομίας. Ποια εγγύηση, λοιπόν; Ποια προστασία; Ή, μάλλον καλύτερα, εγγύηση για ποιόν;

Προφανώς, λοιπόν, πρόκειται για την αξιοποίηση ενός ακόμα εργαλείου -τον τραπεζικό δανεισμό- με πρώτο μέλημα την προστασία του τραπεζικού συστήματος από τα «κόκκινα» δάνεια των βιοπαλαιστών. Γιατί, τα «κόκκινα» δάνεια των μεγάλων δεν τα «ακουμπάτε». Έτσι, θα πετύχετε και ένα «δεύτερο τρυγόνι», να πετάξετε έξω από την αγροτική παραγωγή χιλιάδες μικρούς αγροτοκτηνοτρόφους.

Στις επόμενες συνεδριάσεις θα τοποθετηθώ και για τα υπόλοιπα άρθρα του νομοσχεδίου.

Σας ευχαριστώ πολύ, κυρία Πρόεδρε.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε.

Συνεχίζουμε με τον κ. Μπούμα, Ειδικό Αγορητή της Ελληνικής Λύσης. Έχετε τον λόγο κύριε συνάδελφε.

**Κωνσταντίνος Μπούμπας (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Σάς ευχαριστώ, κυρία Πρόεδρε.

Κύριοι Υπουργέ, κυρίες και κύριοι συνάδελφοι, κατ’ αρχάς δράττομαι της ευκαιρίας -γιατί πάντα οι τοποθετήσεις που κάνουμε είναι ένα ζωντανό κύτταρο διαλόγου- να πω στον συνάδελφο από το ΚΚΕ ότι, σε καμία περίπτωση εμείς, ως Ελληνική Λύση δεν είμαστε υπέρ της νέας ΚΑΠ, και αυτό το έχουμε καταγγείλει. Μάλιστα, η εταιρεία που εκπόνησε πέρυσι την νέα ΚΑΠ, επειδή δεν ήταν ικανή να το κάνει η Διεύθυνση του Υπουργείου Αγροτικής Ανάπτυξης -δεν ήσασταν εσείς- πήρε 700 χιλιάδες για το έργο της. Όπως έχουμε πει και για τις ατασθαλίες και τη διαφθορά του ΟΠΕΚΕΠΕ όπου τι έκανε; Ενώ δεν είναι ψηφιοποιημένος, δαπανήθηκαν 20 εκατομμύρια ευρώ σε δύο εταιρείες που στην ουσία έγιναν μία -και ευθύνεται και το ΠΑΣΟΚ γι’ αυτό από το 2003- και μόνο ψηφιοποίηση δεν έγινε. Η τεχνική εταιρεία που έδωσε τα λογισμικά και ζητάτε σήμερα -όχι εσείς προσωπικά, κύριε Τσιάρα και ο κ. Κέλλας και οι λοιποί, αλλά ο ΟΠΕΚΕΠΕ- 53 εκατομμύρια ευρώ από 196 χιλιάδες αγρότες, αχρεωστήτως, είναι η εταιρεία NEUROPUBLIC, η οποία λέει πως δεν ευθύνεται για το administration κι όλα αυτά που έδωσε, αλλά ευθύνεται ο ίδιος ο ΟΠΕΚΕΠΕ. Σταματώ εδώ γιατί θα «ανοίξουμε μεγάλη πληγή». Εμείς, ως Ελληνική Λύση, δεν είπαμε ποτέ ότι είμαστε υπέρ της νέας ΚΑΠ. Είμαστε υπέρ μικρών ευέλικτων συνεταιρισμών, για να υπάρχει ευρωστία, να υπάρχει ευταξία και έλεγχος. Είμαστε υπέρ των μικρών αγροτών και υπέρ των αναδασμών, για να μπορούμε να έχουμε ανταγωνιστικές νέες καλλιέργειες. Στην ουσία, δεν έχει έρθει ακόμη νομοσχέδιο για να δώσει ένα πλάνο στους αγρότες, που μπορούν να καλλιεργηθούν νέες παραγωγές, οι οποίες είναι έξω από την τραγική συνθήκη GATT που έχουμε υπογράψει εδώ και μισό αιώνα, από τις τρίτες χώρες και παραλύουν την εγχώρια παραγωγή. Δεν έχουμε ούτε το θάρρος, ούτε την παρρησία. Κάντε το, κύριε Τσιάρα, είναι δικαίωμα της Κομισιόν αυτό. Επιβάλλετε -και μπορείτε να το κάνετε- φόρο διοξειδίου του άνθρακα στα τελωνεία, προκειμένου να συγκρατηθούν οι τιμές στα εγχώρια προϊόντα.

Όσον αφορά το νομοσχέδιο. Όλη η ουσία, που θα έχουμε την ευκαιρία αργότερα να αναλύσουμε και στην επόμενη συνεδρίαση και κυρίων στην Ολομέλεια, είναι το άρθρο23. Όλο το «μυστικό» του νομοσχεδίου βρίσκεται σε αυτό το άρθρο που αφορά τις ρυθμίσεις των αγροτικών δανείων. Υπήρχαν εξαγγελίες πως θα ρυθμιστούν τα αγροτικά δάνεια, στην ουσία, όμως, πρόκειται για 53 λέξεις. Όλη η μεταρρύθμιση αφορά 53 λέξεις που έχουν προστεθεί στον ν.4261/2014.

Σχετικά με τις διεπαγγελματικές, θεωρούμε πως πρώτα ξεκινάς από ένα νομοθετικό πλαίσιο ισχυροποίησης και εξυγίανσης των Συνεταιρισμών, το έχω τονίσει και άλλη φορά, και μετά πας στο δεύτερο βήμα που είναι οι διεπαγγελματικές. Καταρχάς, στις διεπαγγελματικές μπαίνει το ερώτημα, με βάση αυτό που είπαν 6 σημαντικές Διεπαγγελματικές Οργανώσεις με κύρια αγροτικά προϊόντα τη σταφίδα, το βαμβάκι, το ρύζι κ.λπ. κατά την ακρόαση των φορέων, που λέει πάτε κόντρα, πάτε αντίθετα, είστε έκνομοι με το ενωσιακό δίκαιο και το άρθρο 157. Τελικά, οι διεπαγγελματικές που είναι μια αλυσίδα, η οποία αποτελείται από τον παραγωγό, τον τυποποιητή και τον έμπορο, πόσο μπορούν άρρηκτα να συνδεθούν; Είναι δυνατόν να υποστηριχτεί ο παραγωγός σε μια διεπαγγελματική της οποίας επόμενος κρίκος στην αλυσίδα είναι ο τυποποιητής και ο έμπορος; Ακούγεται καλό, αλλά είναι ρομαντικό. Επί της ουσίας, δεν μπορεί να επιτευχθεί. Πώς θα επιτευχθεί αυτό; Καταρχάς, ο έμπορος θα προστατεύσει τα δικά του συμφέροντα και ο τυποποιητής εις βάρος του παραγωγού. Για αυτό η Γαλλία, η Ιταλία, η Ισπανία, και η Πορτογαλία, έχουν θέσει μεγάλο ζήτημα για τις Διεπαγγελματικές Οργανώσεις και ότι είναι Νομικά Πρόσωπα Ιδιωτικού Δικαίου αλλά, μη κερδοσκοπικού χαρακτήρα. Εάν, όμως, έχεις έναν ισχυρό Συνεταιρισμό, ο οποίος θα αποφύγει τις «αμαρτίες», τις ατασθαλίες του παρελθόντος, γιατί είπαμε ότι φταίνε και οι Συνεταιρισμοί, τότε, ο Συνεταιρισμός, με βάση το φιλοσοφικό του συνεταιριστικό πνεύμα, εμπορικού και συνάμα κοινωνικού χαρακτήρα, μπορεί να στηρίξει τις τιμές των αγροτών και να διασφαλίσει τη διάθεση των προϊόντων, για να μην είναι βορά ιδιωτικών και μόνο συμφερόντων εμπορίας διαφόρων αγροτικών εφοδίων, λιπασμάτων κ.λπ.. Εδώ είναι μία πραγματικότητα, αυτό έχει συμβεί.

Επομένως, παρότι ο κ. Κόκκαλης ανέλυσε σχετικά με τη συμβολαιακή γεωργία, η πανάκεια του ζητήματος είναι ο ισχυρός Συνεταιρισμός, για να μπορέσει να διαπραγματευτεί σωστά τιμές. Διαλύσαμε τους Συνεταιρισμούς, όπως διανύσαμε και τη μεγάλη συνεταιριστική σχολή που αποφοίτησα, την Πανελλήνια Συνομοσπονδία Ενώσεων Γεωργικών Συνεταιρισμών. Διότι, το φιλοσοφικό πνεύμα σήμερα τόσο των Γάλλων όσο και πολλών άλλων ευρωπαϊκών χωρών της γηραιάς ηπείρου, είναι το συνεταιριστικό κίνημα. Η μεγαλύτερη αγροτική τράπεζα της Γαλλίας είναι η «Crédit Agricole de France», η «Ziraat» είναι η αγροτική τράπεζα της Τουρκίας, κύριοι, και εμείς διαλύσαμε την Αγροτική Τράπεζα ό,τι και να συζητάμε.

Συνεχίζοντας, σε ό,τι αφορά, λοιπόν, τις διεπαγγελματικές μπαίνει αυτό το μεγάλο ερώτημα. Κατά πόσο μπορούν να στηρίξουν οι διεπαγγελματικές τα συμφέροντα των αγροτών; Δεν μπορούν, εν τοις πράγμασι, και αυτό το λένε οι 6 μεγάλες διεπαγγελματικές πως μπορεί να τους φέρετε σε ρήξη και με τη διεθνή διεπαγγελματική που οργανώνετε και με τις περιφερειακές.

Είναι πολλά τα ζητήματα, αλλά το θέμα είναι με βάση το ενωσιακό δίκαιο ή όχι;

Σε ό,τι αφορά, βεβαίως, τώρα για την εκπόνηση των Διαχειριστικών Σχεδίων Βόσκησης και οι σημερινοί που ηγούνται του Υπουργείου, «πληρώνουν τις αμαρτίες» των προκατόχων. Δεν φταίνε αυτοί οι άνθρωποι, αλλά βρήκαν «μεγάλες αμαρτίες» να μην κοιμούνται και το βράδυ.

Διαχειριστικά Σχέδια Βελτίωσης με 450 εκατομμύρια ευρώ πρόστιμα και καραδοκούν και άλλα πρόστιμα, πέρα από τα πρόστιμα του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων για τη διαχείριση κοινοτικών εγγυητικών κονδυλίων; Εδώ μιλάμε για ανύπαρκτα βοσκοτόπια. Εδώ μιλάμε για το ότι δεν ξεκαθαρίζει το Μητρώο και την πληρώνουν ποιοι; Οι μικροί αγρότες, όπως είπε και ο συνάδελφος από το ΚΚΕ, για του οποίους και εμείς διαμαρτυρόμαστε μιλώντας υπέρ των μικρών, πραγματικών, αληθινών αγροτών και κτηνοτρόφων.

Σε ό,τι αφορά τα πρώτα άρθρα του νομοσχεδίου, μέχρι και το 15, γίνεται λόγος για τα διαχειριστικά σχέδια βόσκησης που είναι μια πολύ μεγάλη «αμαρτία» και μια μεγάλη, ελλιπή στρατηγική για τους χώρους βόσκησης για τα κτηνοτροφικά κοπάδια. Υποχρεώσαμε τους κτηνοτρόφους να βάλουν «σκουλαρίκια» στα ζώα τους, και καλά κάναμε, για να υπάρχει καταγραφή των κοπαδιών. Αναγκάστηκαν, παρά τις υποσχέσεις για χαμηλότοκα δάνεια, να κάνουν επέκταση των σταβλικών εγκαταστάσεων. Δεν αποζημιώνονται για σοβαρές ασθένειες, γιατί δεν είναι μόνο η πανώλη, είναι και η γαγγραινώδη μαστίτιδα, είναι και ο αφθώδης πυρετός και πολλές άλλες ασθένειες που δεν αποζημιώνονται, για να μην μιλήσουμε πάλι για τα κουφάρια και για τους ανθρώπους που δεν προλαβαίνουν να επανεξετάσουν τα ζώα τους κτλ. Άρα, ο κτηνοτροφικός κλάδος και με το παρόν νομοσχέδιο θα συνεχίσει να αντιμετωπίζει προβλήματα.

Τέθηκε το θέμα πάχυνσης των ζώων από τον εκπρόσωπο των κτηνοτρόφων. Οι εισαγωγείς παχυντές στην Ελλάδα είναι τέσσερις, δεν είναι περισσότεροι και οι οποίοι έχουν μεγάλα οικονομικά κέρδη. Δεν κάνω λόγο βεβαία για την μοσχίδα και την αντικατάσταση που κάνει ο απλός κτηνοτρόφος και ωφελείται τα 150 ευρώ. Εάν «περάσει», κύριε Υπουργέ, η φιλοσοφία με τους παχυντές υπάρχει πρόβλημα και ελπίζω, κ. Τσιάρα, να μην το επιτρέψετε, διότι από την πάχυνση και τις εισαγωγές μοσχαριών γίνεται το «μεγάλο πάρτι».

Τώρα σε ό,τι αφορά την ταφή των ζώων. Τίθεται ένα μεγάλο ζήτημα, διότι είναι πολύ μεγάλο το πρόβλημα της διαχείρισης των ζωικών υποπροϊόντων των νεκρών ζώων. Που θα ταφούν αυτά τα ζώα; Υπάρχουν ειδικοί χώροι; Μεταβιβάζετε το πρόβλημα στους Δήμους. Οι Δήμοι έχουν τη δυνατότητα να ανταπεξέλθουν; Είναι πολλά τα ζητήματα που χρειάζονται απαντήσεις.

Στο κείμενο του νομοσχεδίου, υπάρχει μια θετική ρύθμιση –και θα επισημάνουμε και κάποια άλλα θετικά σημεία του- σχετικά με τη φύλαξη και τη διάθεση των κτηνιατρικών φαρμακευτικών προϊόντων. Εδώ, περιλαμβάνονται ρητά στο πλαίσιο των διατάξεων γενικά οι παραβάσεις της εθνικής και ενωσιακής νομοθεσίας που οδηγούν εν πρώτοις σε μία επιβολή διοικητικού προστίμου, μεταξύ 5.000 και 10.000 ευρώ, το οποίο αυξάνεται σε περιπτώσεις υποτροπής. Αυτή είναι μια καλή ρύθμιση γιατί με τα φυτοφάρμακα «γίνεται το έλα να δεις». Μάλιστα είναι γνωστό πως γίνανε παράνομες εισαγωγές από τη Βουλγαρία χωρίς να έχουν την έγκριση ποιότητας αυτών των περίεργων καρκινογόνων τοξικών βαρέων μετάλλων που έχουν τα φυτοφάρμακα.

Επειδή δεν έχω πολύ χρόνο για την ομιλία μου και δεν θέλω να τον υπερκεράσω, σε ό,τι αφορά αυτές τις εκπομπές και την όλη ζημιά που έχουν υποστεί και εν μέσω της covid οι αγρότες και οι κτηνοτρόφοι, προσωπικά είχα υποβάλλει Επίκαιρη Ερώτηση και στον κ. Σταμενίτη, μέσα σε αυτό και για κάποια προστατευόμενα ζώα όπως είναι τα βουβάλια- που έχει μειωθεί το ζωικό κεφάλαιο στην εκλογική μου περιφέρεια, στον υδροβιότοπο της λίμνης Κερκίνης- όπως είναι τα άλογα, όπως είναι επίσης ο μαύρος χοίρος. Υπάρχουν μονάδες που ξεκληρίστηκαν από πανώλη και είχαν και προηγουμένως προβλήματα και δεν μπορούν να ανταπεξέλθουν διότι δεν επιδοτείται ως θα έπρεπε ο μαύρος χοίρος.

Στον πολύ λίγο χρόνο που έχω στη διάθεσή μου, γιατί θέλει πολλή ανάλυση, να πω σύντομα πως ο ν.3259/2004 ήταν ο πρώτος νόμος για τη ρύθμιση των αγροτικών δανείων, επί Υπουργίας Εσωτερικών του κ. Παυλόπουλου. Έγινε τότε μια καλή προσπάθεια που συνεχίστηκε το 2018 με ένα αγροτικό πρόγραμμα και την τότε συνεργασίας του Υπουργείου Αγροτικής Ανάπτυξης με την Τράπεζα της Ελλάδος. Δεν υπήρχε, κύριε Κόκκαλη; Δεν υπήρχε; Διαψεύστε το αν δεν υπήρχε. Εσείς τότε είχατε βγάλει και φυλλάδια για το πώς θα διαχειριστούν…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** (*Ομιλεί εκτός μικροφώνου)*

**ΚΩΝΣΤΑΝΤΙΝΟΣ ΜΠΟΥΜΠΑΣ, Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):** Το θέμα είναι πως όχι μόνο δεν εντάχθηκαν αλλά προσέξτε κάτι που και εσείς κάνετε λάθος.

Με το άρθρο 23, προσθέτετε παράγραφο 7 στο άρθρο 145 του ν.4261/2014, κύριε Τσιάρα, και 53 λέξεις. Αυτή είναι η μεγάλη μεταρρύθμιση, που τι λέτε με αυτές; Πως ειδικός διαχειριστής θα πάρει με αναχρηματοδότηση το δάνειο, σε συνεργασία με το πιστοληπτικό σύστημα, και πείτε μου εσείς, ποια είναι η διαφορά με τον κυκεώνα που έχουν μπει οι απλοί πολίτες, με τα υπερχρεωμένα νοικοκυριά; Υπάρχει κάποια διαφορά;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** *(ομιλεί εκτός μικροφώνου)*

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Κύριε Υπουργέ, για να ακουστούν και να καταγραφούν όσα λέτε, παρακαλώ να μιλήσετε με ανοιχτό το μικρόφωνό σας.

**ΚΩΝΣΤΑΝΤΙΝΟΣ ΜΠΟΥΜΠΑΣ(Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Αυτά τα «κουρέματα», ξέρετε τι γίνεται; Δεν μπορείτε, λέτε, να τα κάνει ο…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Εάν μου επιτρέπετε….

**ΚΩΝΣΤΑΝΤΙΝΟΣ ΜΠΟΥΜΠΑΣ(Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Παρακαλώ, διευκρινίστε το, γιατί εγώ δεν βλέπω κάτι από τις εισπρακτικές εταιρείες…

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Κύριοι, παρακαλώ, δεν μπορεί να καταγραφεί, αλλά ούτε και να γίνει διάλογος αν συνεχίσουμε έτσι.

Ζητήσατε τον λόγο κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Εάν μου επιτρέπετε, κυρία Πρόεδρε, νομίζω θα μας βοηθήσει ο ζωντανός διάλογος σε αυτό γιατί καταλαβαίνω ότι είναι ένα θέμα απορίας μεταξύ των συναδέλφων.

Γιατί δεν αφήνουμε αυτή τη διαδικασία στον ειδικό εκκαθαριστή που βρίσκεται σήμερα; Διότι με βάση τον νόμο δεν έχει το δικαίωμα να κάνει αυτά τα «κουρέματα» και αυτές τις απομειώσεις κεφαλαίου. Αντίθετα, ο εκκαθαριστής μπορεί να τα κάνει. Αυτή είναι η απάντηση. Γι’ αυτό τον λόγο υπάρχει συγκεκριμένη νομοθετική παρέμβαση και βεβαίως εγώ σας προκαλώ -και το λέω όχι γιατί έχω κάτι δεδομένο- αυτό να το κρίνετε με την εφαρμογή του. Διότι, καταλαβαίνω ότι υπάρχουν εύλογες απορίες σήμερα, αλλά πρέπει να λάβετε υπόψη σας ότι για πρώτη φορά δίνεται άδεια από την Τράπεζα της Ελλάδος για μια ειδική κατηγορία δανείων, να γίνει ειδική διαχείριση. Αυτό δεν έχει ξαναγίνει ποτέ, για καμία άλλη κατηγορία δανείων.

**ΕΜΜΑΝΟΥΗΛ ΧΝΑΡΗΣ (Εισηγητής της Μειοψηφίας):** Στην καλή διάθεση, Υπουργέ.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Στην καλή διάθεση, Υπουργέ. Στην καλή πίστη.

*(ομιλίες πολλών Βουλευτών εκτός μικροφώνου)*

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Παρακαλώ κύριοι, δεν μπορούν να καταγραφούν ομιλίες εκτός μικροφώνου.

Κύριε Μπούμπα, ο λόγος σε εσάς για να ολοκληρώσετε την τοποθέτησή σας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ κυρία Πρόεδρε, και για να ολοκληρώσω, κύριε Υπουργέ. Υπάρχουν ακόμη περιπτώσεις για δάνεια που «λιμνάζουν» από το 2000 όπου όμως -και επειδή έχουμε πολλούς δικηγόρους συναδέλφους, παρακαλώ να μην παρεξηγηθούν- επειδή τα πιστοληπτικά ιδρύματα έχουν πληθώρα δικηγόρων, τι κάνουν; Το ερμηνεύουν κατά το δοκούν. Πολλοί αγρότες έχουν δικαιωθεί αλλά και πολλές υποθέσεις είναι ακόμη «ανοιχτές». Ελλοχεύει ο κίνδυνος εδώ, κύριε Υπουργέ, ο ειδικός διαχειριστής που θα πάρει με αναχρηματοδότηση, σε συνεργασία με το πιστοληπτικό τραπεζικό ίδρυμα, το δάνειο, αυτός να διεκδικήσει και τα λεφτά και αυτό θυμίζει «υπερχρεωμένα νοικοκυριά». Γιατί και για τον «νόμο Κατσέλη» ακόμη να πούμε και κάτι άλλο. Αν «έμπαινες» στον νόμο και έβρισκες δουλειά και το δήλωνες -που έπρεπε να το δηλώσεις, να είσαι νόμιμος πολίτης- εάν έχανες τη δουλειά σου δεν μπορούσες να ξαναμπείς στο νόμο. Πάντα υπάρχει μια αδικία σε βάρος του κοινωνικού συνόλου και αυτό πρέπει να το δούμε, γιατί ελλοχεύει ο κίνδυνος να πάμε, όπως είναι και τα υπερχρεωμένα νοικοκυριά. Δηλαδή, εκεί είναι η ανησυχία των αγροτών ότι θα πάνε σε funds τα δάνεια και ό,τι αυτό συνεπάγεται για τις ρυθμίσεις των αγροτικών δανείων.

Και ολοκληρώνοντας, κυρία Πρόεδρε, επιτέλους δώστε μια λύση στους ανθρώπους που «τους κυνηγούν αμαρτίες» που έκαναν, που είχαν την ατυχία να είναι σε Διοικητικά Συμβούλια συνεταιριστικών σχημάτων και αυτοί οι άνθρωποι, χωρίς να φταίνε γι’ αυτό και λέω –παρότι πήρα μια απάντηση από τους φορείς- ότι είναι εξατομικευμένη περίπτωση η χορήγηση δανείων σε αγρότες. Αυτό είναι που πρέπει να δει το Κράτος αν θέλει να είναι αρωγός στο προσκεφάλι αυτών των ανθρώπων, να το δει εξατομικευμένα. Υπάρχουν τεράστιες κοινωνικές αδικίες σε βάρος πολλών αγροτών και αγροτοσυνδικαλιστών, αν θέλετε.

Σας ευχαριστώ, κυρία Πρόεδρε.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):**

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Συνεχίζουμε δίνοντας τον λόγο στον Ειδικό Αγορητή της Κ.Ο. «ΝΕΑ ΑΡΙΣΤΕΡΑ», κ. Χουσεΐν Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σας επισημάναμε αναλυτικά κατά την πρώτη συνεδρίαση της Επιτροπής τους λόγους για τους οποίους το νομοσχέδιο κινείται στον αντίποδα των όσων έχει ανάγκη ο αγροτικός κόσμος της χώρας. Οι αγρότες και οι κτηνοτρόφοι μας, μετά και από αυτό το νομοσχέδιο, θα συνεχίζουν να «στενάζουν» αβοήθητοι υπό το βάρος του κόστους παραγωγής που έχει εκτοξευτεί. Θα συνεχίσουν να αντιμετωπίζουν μόνοι τους τις συνέπειες της κλιματικής κρίσης, θα συνεχίζουν να βιώνουν τη μείωση του αγροτικού εισοδήματος, τη συνεχιζόμενη υποβάθμιση και ερήμωση της υπαίθρου, την εγκατάλειψη των μικρών και μεσαίων εκμεταλλεύσεων, θέτοντας σε κίνδυνο την οικονομική βιωσιμότητά τους, τη μείωση της ανταγωνιστικότητας των ελληνικών αγροτικών προϊόντων, γεγονός που επιφέρει μεγάλο πλήγμα και στις μονάδες μεταποίησης και ειδικά σε αυτές που έχουν εξαγωγικό προσανατολισμό.

 Δυστυχώς, αποδεικνύεται ότι δεν έχετε ούτε σχέδιο, ούτε και τη βούληση να στηρίξετε τον πρωτογενή τομέα. Αυτό φαίνεται και στη δραματική μείωση της γεωργικής παραγωγής στην Ελλάδα το 2023, πτώση 16%, που αποτελεί τη χειρότερη επίδοση ανάμεσα στις χώρες της Ευρωπαϊκής Ένωσης σύμφωνα με τα στοιχεία της Eurostat.

Προσπαθείτε με αυταρχισμό, όπως εχθές που απαγορεύσατε τη συγκέντρωση της Πανελλαδικής Επιτροπής των μπλόκων στη Θεσσαλονίκη, μην τυχόν και «τσαλακωθεί» το προφίλ του κ. Μητσοτάκη. Προσπαθείτε να «κρύψετε κάτω από το χαλί» ό,τι απουσιάζει σήμερα παντελώς ένα σχέδιο μεσομακροπρόθεσμο για τον αγροτοδιατροφικό τομέα της χώρας.

Έχετε υποταχθεί πλήρως στα όσα προτάσσουν τα συμφέροντα των πολυεθνικών και των μεγάλων «παικτών» της οικονομίας και στον αγροτικό τομέα, οι οποίοι αδιαφορούν πλήρως αν, για παράδειγμα, η χώρα θα έχει αυτάρκεια, αν θα παράγει, τι θα γίνει με τον πρωτογενή τομέα, γιατί ενδιαφέρονται μόνο να αυξάνουν τα κέρδη τους.

Κύριε Υπουργέ, σήμερα, στην ακρόαση φορέων, είδαμε ότι όλοι όσοι εμπλέκονται στο νομοσχέδιο σας, οι πιο πολλοί, ήταν «κατά» του νομοσχεδίου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι εναντίον του νομοσχεδίου, εναντίον κάποιων άρθρων του για τις Διεπαγγελματικές Οργανώσεις.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ελπίζω να γίνει ρύθμιση, γιατί όλες οι Διεπαγγελματικές Οργανώσεις ζητάνε…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα το απαντήσω αυτό, έχετε απόλυτο δίκιο.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Είναι προς τιμήν σας αυτό, περιμένουμε και εμείς να δούμε τις βελτιώσεις που έχετε κάνει. Αν δε γίνουν οι βελτιώσεις, είμαστε και σε αυτά τα άρθρα «κατά». Βέβαια, λίγα είναι τα άρθρα για τα οποία ψηφίσουμε «υπέρ», γιατί πιστεύουμε ότι είναι σε λάθος προσέγγιση.

Βεβαίως και με τα κόκκινα δάνεια, που οι αγρότες περίμεναν και οι προσδοκίες ήταν χαμηλές. Δυστυχώς, τους απογοητεύσατε για άλλη μια φορά, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Εκεί ήταν θετικοί οι φορείς.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Εμείς θέλουμε, με ένα άρθρο, την πρώτη κατοικία και τις σταβλικές εγκαταστάσεις να υπάρξει εγγύηση τουλάχιστον να μην τα χάσουν οι άνθρωποι.

Επιπλέον, αυτό που ανέφερε και ο συνάδελφος, στους συνεταιρισμούς που είχαν εμπλακεί κάποιοι άνθρωποι ο οποίοι ακόμα φέρουν αυτή την αδικία πάνω τους, πρέπει να ρυθμιστεί ώστε να «πάρουν μια ανάσα» και πιο πολλοί δε φταίνε για την κατάντια τους.

Ελπίζω να τα δείτε θετικά αυτά τα ζητήματα.

Είμαστε, δυστυχώς, «κατά» του νομοσχεδίου, γιατί πιστεύουμε ότι δε λύνει τα προβλήματα του αγροτικού κόσμου. Θεωρώ πως και οι αγρότες έχουν την ίδια εντύπωση. Ελπίζω, από δω και πέρα, να είσαστε πιο προσεκτικοί στα νομοσχέδια που θα φέρνετε, κύριε Υπουργέ.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Κι εμείς ευχαριστούμε και για το σύντομο της τοποθέτησής σας.

Ο κ. Δελβερούδης, Ειδικός Αγορητής της Νίκης, έχει τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κυρία Πρόεδρε.

Μιλήσατε, κύριε Υπουργέ, για ερανιστικό νομοσχέδιο και διατάξεις διάσπαρτες που έρχονται να κλείσουν εκκρεμότητες από το παρελθόν και να συμπληρώσουν το σώμα ενός ήδη υπάρχοντος νομοσχεδίου.

Με αυτήν την παραδοχή, ομολογείτε ότι δεν υπάρχει ολοκληρωμένο σχέδιο για την ανάπτυξη του πρωτογενούς τομέα και πως νομοθετείτε πρόχειρα, με μπαλώματα και εκκρεμότητες, που έχουν δημιουργήσει ένα πολυδαίδαλο σύστημα πολυνομίας όχι μόνο όσον αφορά την ανάπτυξη αλλά σε όλους τους τομείς διακυβέρνησης. Αυτό είναι το αποτέλεσμα της πρόχειρης νομοθέτησης, χωρίς τη γνώμη και τις προτάσεις του λαού και των σχετικών επαγγελματικών φορέων. Έτσι, λοιπόν και σε αυτό το ερανιστικό ή ορθότερα εμβαλωματικό νομοσχέδιο, δεν λάβατε υπόψη τους παραγωγούς.

Όσον αφορά το άρθρο 19, σας τονίσαμε κατά την πρώτη συνεδρίαση ότι οι αλιείς θα πρέπει να εκπροσωπούνται στο Συμβούλιο Αλιείας, μέσω των συνδικαλιστικών τους οργανώσεων. Ο κύριος Υπουργός, αντέτεινε ότι στο Συμβούλιο Αλιείας δε συμμετέχουν αλιείς επειδή είναι ένα τεχνικό συμβούλιο και ότι συμμετέχουν μόνο επιστήμονες, οι οποίοι ρυθμίζουν τα θέματα υγιεινής και ασφάλειας και θέτουν κανόνες. Μάλιστα, επί λέξει είπατε ότι «δεν είναι συμβούλιο που αφορά στην πολιτική αλιείας αλλά στους κανόνες». Περιδιαβαίνοντας την πολυδιαφημισμένη ιστοσελίδα mitos.gov, σχετικά με το Συμβούλιο Αλιείας, διαβάζουμε ότι «έργο του συμβουλίου είναι να γνωμοδοτεί επί θεμάτων αλιευτικής πολιτικής της χώρας, βάσει των διατάξεων του άρθρου 24 παράγραφος 2 του Π.Δ.915/1981.

Επομένως, δεν ακριβολογούσατε, κύριε Υπουργέ, ούτε όταν ισχυριζόσασταν ότι το Συμβούλιο Αλιείας δεν αφορά στην πολιτική αλιείας, αλλά και να αφορούσε μόνο τους κανόνες υγιεινής, δεν κατανοώ τον λόγο να αποκλειστούν οι αλιείς από ένα συμβούλιο που θέτει τους κανόνες ασφαλείας για τον κλάδο τους. Φυσικά και δεν αμφισβητούμε την αναγκαιότητα παρουσίας ειδικών επιστημόνων σε αυτό, αλλά θεωρούμε εξίσου αναγκαία την παρουσία εκπροσώπων των ίδιων των αλιέων.

Το κίνημά μας είναι ένα λαϊκό κίνημα. Όλα τα στελέχη μας είναι άνθρωποι της εργασίας και του μόχθου και επειδή ζήσαμε και εξακολουθούμε να ζούμε μέσα στην κοινωνία καταλαβαίνουμε πόσο σκληρό είναι να αποφασίζουν άλλοι για εμάς, χωρίς εμάς.

Προτείνουμε επομένως την επαναφορά στο Συμβούλιο Αλιείας των περιπτώσεων ζ΄ και η΄ το άρθρου 17 του ν.3147/2003, που καταργήθηκαν με μεταγενέστερες τροποποιήσεις. Δηλαδή, να προστεθούν ο εκπρόσωπος των Αλιευτικών Συνεταιριστικών Οργανώσεων και ο εκπρόσωπος της Συνομοσπονδίας Αλιευτικών Αγροτικών Συλλόγων.

Σήμερα, κατά την διαδικασία της ακρόασης των εξωκοινοβουλευτικών προσώπων, δεν είχαμε κανέναν φορέα που να εκπροσωπεί είτε σε πανελλήνιο, είτε σε τοπικό επίπεδο τους συνεταιρισμούς των αλιέων. Τους αφορούσε άμεσα το άρθρο αυτό και θα μπορούσαν να βρίσκονται εδώ. Επαναλαμβάνω ότι ένα όργανο που γνωμοδοτεί προς το Υπουργείο, τόσο για τη χάραξη της πολιτικής αλιείας, όσο και για τους κανόνες ασφαλείας και υγιεινής δεν μπορεί να αποκλείει τους αλιείς.

Την ίδια περιφρόνηση δείξατε και στις Διεπαγγελματικές Οργανώσεις, οι προτάσεις των οποίων δεν εισακούστηκαν σε καμία των περιπτώσεων, όπως δήλωσαν και όλοι οι φορείς των Διεπαγγελματικών Οργανώσεων που ακούσαμε κατά την προηγούμενη συνεδρίαση της Επιτροπής. Αυτά μας είπαν οι εκπρόσωποι τους και το ερώτημα μας είναι, γιατί μπαίνετε σε αυτή την ακατάσχετη παραγωγή νόμων για να ρυθμίσετε τα θέματα των παραγωγών και των άλλων ανθρώπων που εμπλέκονται στην παραγωγή, χωρίς να ρωτήσετε τους ίδιους τους παραγωγούς; Αν δεν ληφθούν αυτοί υπόψη, τότε γιατί να νομοθετήσουμε; Για ποιους να νομοθετήσουμε; Που αποσκοπεί όλη αυτή η αντιλαϊκή πολιτική και η περιφρόνηση του απλού παραγωγού που παλεύει για την αξιοπρεπή επιβίωση του;

Αποτέλεσμα της αντιλαϊκής πολιτικής σας είναι η πρωτογενής παραγωγή να μειώνεται αντί να αυξάνεται, κατά γενική ομολογία και πάλι από τους εκπροσώπους των συνδικαλιστικών τους οργανώσεων. Ο αγροτικός τομέας να παραπαίει και οι αγρότες να είναι μονίμως και δικαίως εξοργισμένοι με τις πολιτικές που οδηγούν εκείνους στην εξαθλίωση και την αγροτική ανάπτυξη στο μαρασμό. Δεν είναι τυχαίο που έχουμε συνεχόμενες διαδηλώσεις και κινητοποιήσεις των φορέων των αγροτών.

Η μόνη πρωτογενής παραγωγή που αυξάνεται στη χώρα μας είναι η μαζική παραγωγή νόμων που αποδεικνύονται στο τέλος αναποτελεσματικοί, αφού δεν λύνουν τα προβλήματα των ανθρώπων, αλλά μάλλον δημιουργούν μεγαλύτερα.

Έρχομαι τώρα και στο θέμα των «κόκκινων» αγροτικών δανείων, στα άρθρα 23, 24 και 25. Δεν μας απαντήσατε εχθές, κ. Υπουργέ, σε κάποια από τα ερωτήματα που σας κάναμε ως προς τους όρους αποπληρωμής τους, παρά μας παραπέμψατε στην Τράπεζα της Ελλάδος, η οποία και δεν έδωσε και σαφείς απαντήσεις σήμερα.

Έχουμε, λοιπόν, ένα νομοσχέδιο που υποτίθεται ότι θα ενισχύσει τους αγρότες, αλλά χωρίς να ξέρουμε ούτε εμείς, ούτε οι αγρότες και οι συνεταιρισμοί, δηλαδή, οι άμεσα ενδιαφερόμενοι, τι τελικά προβλέπει το νομοσχέδιο αυτό. Το μόνο που μας ξεκαθάρισε ο Υπουργός είναι ότι οι διατάξεις για τα αγροτικά δάνεια δεν αφορούν όλα τα αγροτικά δάνεια, αλλά μόνο τα «κόκκινα» δάνεια και όπως είπε χαρακτηριστικά, όταν μιλάμε για τα «κόκκινα» αγροτικά δάνεια μιλάμε για τα «παγωμένα» «κόκκινα» αγροτικά δάνεια, τα οποία από την λεγόμενη «κακή Αγροτική Τράπεζα» διαβιβάστηκαν σε εκκαθαριστή και μετά σε έναν άλλο ειδικό εκκαθαριστή. Αυτό είναι εμπαιγμός προς τους αγρότες, διότι, αφήσατε να εννοηθεί σε επικοινωνιακό επίπεδο, πριν έρθει το νομοσχέδιο σε διαβούλευση, ότι θα διευκολυνθούν οι αγρότες που έχουν οφειλές προς τις τράπεζες. Ωστόσο, εσείς αποκλείετε μια μεγάλη μερίδα αγροτών που αποδεδειγμένα δε μπορούν να ανταποκριθούν στην αποπληρωμή των αγροτικών δανείων που έχουν λάβει και τα οποία, σήμερα είναι σε καθυστέρηση και αδυναμία πληρωμής και έχουν καταγγελθεί. Καμία πρόβλεψη δεν υπάρχει για αυτά δημιουργώντας παράλληλα μια άνιση μεταχείριση στους αγρότες και το αίσθημα της άδικης αντιμετώπιση.

Τέλος, να επισημάνω και πάλι τις ανησυχίες και τους προβληματισμούς που προκαλούν οι διατάξεις στα άρθρα 30 και 31 σχετικά με το σύστημα καταγραφής εκπομπών αερίων θερμοκηπίου για τον μετριασμό της κλιματικής αλλαγής που επιφέρει η αγροτική παραγωγή. Μπορεί ο Υπουργός να επικαλέστηκε μια σύμβαση επί εποχής ΣΥΡΙΖΑ του Υπουργείου Αγροτικής Ανάπτυξης με το Μπενάκειο Φυτοπαθολογικό Ινστιτούτο, που αφορούσε σε ένα μοντέλο καταγραφής των αερίων του θερμοκηπίου και μιας βάσης δεδομένων, ισχυριζόμενος ότι αυτή τη στιγμή απλώς νομοθετείται η δυνατότητα της αξιοποίησης αυτών των στοιχείων. Όμως, δεν καταγράφεται πουθενά ή δεν ευαισθητοποιείται πουθενά με κάποια δέσμευση τι θα γίνει την επόμενη στιγμή. Μήπως, τελικά, οι αγρότες θα επιβαρυνθούν το επιπλέον κόστος για τον εξοπλισμό και την τεχνολογία καταγραφής των εκπομπών; Σημειωτέον ότι πολλοί μικρομεσαίοι αγρότες δεν διαθέτουν την απαραίτητη τεχνογνωσία ή και την πρόσβαση ακόμα στα σύγχρονα συστήματα μέτρησης. Μήπως υπάρχει ο κίνδυνος επιβολής προστίμων ή ο αποκλεισμός των αγροτών από επιδοτήσεις λόγω μη συμμόρφωσης; Όταν θα τα υποστούν θα είναι δύσκολο να ανατραπεί η νομοθεσία, γι’ αυτό και τα τονίζουμε τώρα. Δεν το κάνουμε ούτε για να έχουμε μίζερη αντιμετώπιση, ούτε για κάτι άλλο.

Επίσης, λάβετε υπόψη σας το ενδεχόμενο η απαίτηση καταγραφής εκπομπών να αποθαρρύνουν την εντατικοποίηση της αγροτικής παραγωγής και ιδιαίτερα σε περιόδους αυξημένης ζήτησης τροφίμων και, άρα, να επέλθει μείωση της παραγωγής και να έχουμε τα αντίθετα αποτελέσματα. Νομίζω ότι δεν το θέλουμε αυτό και επειδή έκανε νύξη ο Υπουργός λέγοντας ότι σε επίπεδο Ευρωπαϊκής Επιτροπής η εκπομπή των αερίων του θερμοκηπίου είναι ένα από τα θέματα προτεραιότητας, να πούμε ότι προφανώς υπάρχει ανάγκη να εξεταστεί το πλαίσιο των εκπομπών σε ευρωπαϊκό επίπεδο, λαμβάνοντας, βέβαια, υπόψη και το υψηλό ενεργειακό κόστος και την επίδρασή του στην αγροτική παραγωγή.

Επαναλαμβάνω πως αυτά τα τονίζουμε με ευαισθησία στο συγκεκριμένο θέμα και ελπίζω να τα λάβετε σοβαρά υπόψη σας.

Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Σας ευχαριστούμε κι εμείς, κύριε συνάδελφε.

Τον λόγο έχει η Ειδική Αγορήτρια της Πλεύσης Ελευθερίας, κυρία Τζώρτζια Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Ευχαριστώ, κυρία Πρόεδρε.

Πραγματικά ήταν πολύ εποικοδομητική η συζήτηση γιατί αντιληφθήκαμε κάποια πράγματα και από την μεριά της Κυβέρνησης και από την μεριά των φορέων και μου κάνει εντύπωση ότι όλη αυτή η συζήτηση, που, προφανώς, έχει προηγηθεί ξανά, δεν βοήθησε στο να είναι πιο αποτελεσματικές οι ρυθμίσεις και να ικανοποιούν περισσότερους. Ελπίζουμε, κύριε Υπουργέ, ότι θα τα λάβετε υπόψη σας, έχουμε χρόνο μέχρι να έρθει το νομοσχέδιο στην Ολομέλεια, ώστε να γίνουν κάποιες συμπληρωματικές ρυθμίσεις.

Χαρακτηρίσατε το νομοσχέδιο ως ερανιστικό και έτσι θα το αντιμετωπίσουμε κι εμείς, γιατί βλέπουμε κάποιες συμπληρωματικές ρυθμίσεις βέλτιστης λειτουργίας του αγροτικού τομέα, όπως αναφέρει και ο σκοπός του άρθρου 1, και πίσω από τον εντυπωσιακό τίτλο «Η επανεκκίνηση της αγροτικής οικονομίας» βρίσκεται ένα βήμα μόνο, όπως είπατε, προς την ανακούφιση χιλιάδων αγροτών και κτηνοτρόφων, οι οποίοι, όπως λένε οι ίδιοι, τις τελευταίες δεκαετίες βλέπουν το εισόδημά τους να συρρικνώνεται διαρκώς με αποτέλεσμα να εγκαταλείπουν την καλλιέργεια της γης. Αυτό είναι ένα γεγονός, ερημώνουν οι περιοχές έξω από τα αστικά κέντρα, και η έλλειψη συγκεκριμένων οικονομικών και φορολογικών μέτρων στήριξης των αγροτών νομίζουμε ότι καθιστά τον στόχο αμφίβολο.

Στο άρθρο 1 γίνεται αναφορά στη μείωση των άμεσων εκπομπών αερίων θερμοκηπίου μέσω του πρότυπου «GHG Protocol WORLD RESOURCES INSTITUTE». Ωστόσο, το νομοσχέδιο δεν περιγράφει συγκεκριμένα μέτρα, στα άρθρα 30 και 31, που θα ληφθούν για τη μείωση των εκπομπών και δεν προτείνει κίνητρα για τους αγρότες ώστε να προσαρμόσουν την παραγωγή τους σε πιο βιώσιμες πρακτικές. Υπάρχουν κάποια ερωτήματα που έχουμε και εμείς τα οποία δεν μας απαντήθηκαν σήμερα, δυστυχώς, και με τη συζήτηση των φορέων. Θα είναι υποχρεωτική η εγκατάστασή του σε κάθε χωράφι; Πώς ακριβώς θα λειτουργεί αποτελεσματικά αυτή η μέτρηση; Υπάρχει τρόπος να αλλοιωθούν εκούσια ή ακούσια έστω τα αποτελέσματα; Ποια θα είναι η επιβράβευση, τελικά, του αγρότη στους χαμηλούς ρύπους; Θα γίνει κάποιο είδος εκπαίδευσης ή μελέτης, ώστε να υπάρχει καλύτερο αποτέλεσμα μείωσης των ρύπων; Τελικά, παρόλο που είναι ζητούμενη η μείωση των ρύπων αυτών ακόμα και επειδή αυτό θα αποτυπώνεται και στο αγροτικό προϊόν σαφώς, με ποιο τρόπο η μείωση αυτή θα συνδέεται με τη βιωσιμότητα του αγροτικού τομέα τελικά; Μέσω της μείωσης κατανάλωσης πετρελαίου θα γίνει αυτό ή απλά μέσω της συμμόρφωσης της χώρας με τις προσταγές της Ευρωπαϊκής Ένωσης με ακόμη ένα μέτρο που δεν θα καταφέρει ίσως να εφαρμοστεί, γιατί το βλέπουμε ότι θα πρέπει να γίνει σε τεράστια κλίμακα και δεν ξέρουμε εάν μπορεί να γίνει αυτό. Θα ευνοεί τα εισαγόμενα προϊόντα τελικά που δεν τηρούν τις ανάλογες προϋποθέσεις; Γιατί και αυτό είναι μια ερώτηση.

Στο Μέρος Β΄, άρθρα 3 έως 8, οι προτεινόμενες αλλαγές αντί να ενισχύουν τη διαφάνεια, την αυτονομία και την αποτελεσματικότητα των Διεπαγγελματικών Οργανώσεων εισάγουν κάποιες σημαντικές νομικές και θεσμικές αδυναμίες, οι οποίες έχουν προκαλέσει έντονες αντιδράσεις. Προφανώς, ακούσαμε κατά τη συζήτηση αυτό μας είπε ο κ. Γιαννακάκης, ότι θα γίνει μια διάκριση και θα εισαχθούν οι κοινοπραξίες μη κερδοσκοπικού χαρακτήρα, αλλά πιστεύουμε πως αυτό εξακολουθεί να ενέχει κάποιους κινδύνους. Οι ίδιοι οι αγρότες λένε πως η ρύθμιση εξυπηρετεί τα συμφέροντα μεγάλων επιχειρηματιών που εμπορεύονται τα αγροτικά προϊόντα ή τα παράγοντα αυτών και όχι τα συμφέροντα των μικρομεσαίων αγροτών, κτηνοτρόφων, μελισσοκόμων και αλιέων. Θεωρούν τον όρο κοινοπραξία, για να το πούμε έτσι λίγο πιο σωστά, έναν όρο με αρνητική φόρτιση -όπως χαρακτηριστικά μας είπαν κάποια στιγμή- και πιστεύουν πως πίσω από εκεί μπορούν να κρυφτούν και να ενταχθούν ομάδες και νομικά πρόσωπα που κάθε άλλο παρά υπερασπίζονται τα συμφέροντα των αγροτών. Δηλαδή, ναι μεν το Υπουργείο πάει να κάνει μια ρύθμιση που θα είναι σύμφωνη με την με την ΕΕ και τους κανόνες της, αλλά φοβόμαστε ότι κάπου στο αποτέλεσμα θα υπερκεραστούν αυτές οι ρυθμίσεις και θα γίνει κάτι που οι αγρότες φοβούνται.

Η κοινοπραξία, όπως ορίζεται από τον ελληνικό αστικό κώδικα, μπορεί να έχει και κερδοσκοπικό χαρακτήρα, ενώ οι επαγγελματικές οργανώσεις όχι, σύμφωνα με την ενωσιακή νομοθεσία. Αυτό δημιουργεί σύγχυση σχετικά με το αν οι Διεπαγγελματικές Οργανώσεις θα συνεχίσουν τελικά να είναι ανεξάρτητες και μη κερδοσκοπικές οντότητες «ανοίγοντας το παράθυρο» σε ολιγοπωλιακές πρακτικές. Αυτή είναι η ανησυχία τους. Μεγάλοι επιχειρηματικοί όμιλοι μπορούν να δημιουργήσουν Διεπαγγελματικές Οργανώσεις υπό τη μορφή κοινοπραξιών, αποκλείοντας μικρότερους παραγωγούς. Αυτό μοιάζει με κλειστά καρτέλ που θα καθορίζουν τις τιμές και τις πολιτικές της αγοράς. Θα έπρεπε η εισαγωγή της νομικής μορφής της κοινοπραξίας να αποσυρθεί, γιατί μπορεί να λειτουργήσει ενάντια στα συμφέροντα των παραγωγών.

Το άρθρο 4, απαιτεί από τις Διεπαγγελματικές Οργανώσεις να ικανοποιούν πλήρως τις απαιτήσεις της ΕΕ, όμως, δεν προβλέπει ρυθμίσεις που να διευκολύνουν τις μικρότερες ομάδες παραγωγών να ενταχθούν στις Διεπαγγελματικές Οργανώσεις. Και υπάρχει απουσία πρόβλεψης για τη διατήρηση του 15% της αντιπροσωπευτικότητας. Οι Διεπαγγελματικές Οργανώσεις είχαν ζητήσει παράταση του ποσοστού του 15% για την αντιπροσωπευτικότητα πέραν της 5ετίας, ώστε να μπορούν να διατηρούν την αναγνώρισή τους. Το νομοσχέδιο δεν προβλέπει παράταση, με αποτέλεσμα να κινδυνεύουν πολλές μικρές Διεπαγγελματικές Οργανώσεις να χάσουν το καθεστώς τους. Και βέβαια, υπάρχει η γνωστή γραφειοκρατία και η πολυπλοκότητα της διαδικασίας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** *(ομιλία εκτός μικροφώνου)*

**ΓΕΩΡΓΙΑ ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Στο θέμα των εισφορών διατηρούμε κάποιες επιφυλάξεις. Οι Διεπαγγελματικές Οργανώσεις θα υποβάλλουν οικονομικούς απολογισμούς στο Υπουργείο, όμως το άρθρο δεν προσδιορίζει ελεγκτικούς μηχανισμούς. Υπάρχει κίνδυνος κακοδιαχείρισης των εισφορών εάν δεν καθοριστούν συγκεκριμένοι κανόνες διαφάνειας. Παράλληλα, ο επιπλέον αυτός φόρος δεν έχει κανένα δικαίωμα συμμετοχής στη διαχείριση των Διεπαγγελματικών Οργανώσεων. Τέλος, οι Διεπαγγελματικές Οργανώσεις είναι ιδιωτικές οργανώσεις. Η σύσταση του Εθνικού Συμβουλίου Διεπαγγελματικών Οργανώσεων (ΕΣΔΟ), υπό τον έλεγχο του ΥΠΑΑΤ, κατά κάποιο τρόπο αποτελεί κρατική παρέμβαση.

Στο άρθρο 9, παρ’ όλο που επιχειρείται μια ρύθμιση κρίσιμων ζητημάτων, οφείλουμε να ομολογήσουμε, και που δεν υπήρχε κάποια πρόβλεψη στο παρελθόν για τη δημόσια υγεία και το περιβάλλον, το σχέδιο φαίνεται ανεφάρμοστο. Οι Δήμοι δεν έχουν την υποδομή να διαχειριστούν χώρους ταφής νεκρών ζώων. Η εμπειρία από τις πρόσφατες πλημμύρες, αλλά και από την ευλογιά και την πανώλη έδειξε πως οι Δήμοι δεν διαθέτουν ούτε εξοπλισμό ούτε κατάλληλο και ειδικά εκπαιδευμένο προσωπικό για τις δράσεις. Μήπως έτσι «ανοίγει ένα παραθυράκι» για παράνομες ταφές ζώων σε ΧΥΤΑ; Το νομοσχέδιο προβλέπει αυτό σε περίπτωση που οι Δήμοι δεν ορίσουν ειδικούς χώρους ταφής με απόφαση της Αποκεντρωμένης Διοίκησης. Αυτό σημαίνει ότι μπορεί να αρχίσουν να γίνονται πράγματα που δεν επιθυμεί κανείς. Όμως, γνωρίζουμε όλοι ότι είναι παράνομο και επικίνδυνο για τη δημόσια υγεία. Βέβαια, οι προτάσεις της Γενικής Γραμματέας του Διοικητικού Συμβουλίου του Γεωτεχνικού Επιμελητηρίου πρέπει να ληφθούν υπόψη, γιατί μίλησε και για κάποιες μεταβατικές λύσεις με συνεννοήσεις με κάποιους χώρους καύσης, ώστε προσωρινά να μπορέσουμε να ανταπεξέλθουμε σε αυτό το θέμα.

Επίσης, πρέπει να πούμε τι γίνεται με την περίπτωση της ιχνηλασιμότητας. Έχουμε κάποια πρόβλεψη εκεί; Για παράδειγμα, σάρωση για μικροτσίπ των ζώων συντροφιάς πριν την αποτέφρωση; Αυτό είναι υποχρεωτικό σύμφωνα με τον ν.4830/2021 για τα ζώα συντροφιάς, ώστε να εντοπίζεται η κακοποίηση ή η εγκατάλειψη. Το παρόν νομοσχέδιο δεν περιλαμβάνει τέτοια πρόβλεψη. Θεωρείται δεδομένη επειδή υπάρχει αυτός ο νόμος; Να μας πείτε κύριε Υπουργέ και ποιος θα πληρώσει τελικά το κόστος. Με προεδρικό διάταγμα λέει το άρθρο, αλλά δεν προβλέπει καμία άμεση κάλυψη, τι γίνεται δηλαδή μετά την εφαρμογή του νομοσχεδίου. Οι υπηρεσίες καθαριότητας των Δήμων αναλαμβάνουν τη διαχείριση των νεκρών ζώων σε δημόσιους χώρους, χωρίς ειδικευμένο προσωπικό.

Στο άρθρο 10, η ρύθμιση για την παράνομη διακίνηση φαρμάκων επίσης είναι επιφανειακή. Τα πάντα ξεκινούν από τους ελλιπείς ελέγχους του κράτους, μας το είπε και ο εκπρόσωπος της ΠΟΓΕΔΥ, κ. Κακαβάς, απαντώντας σε σχετική ερώτηση. Πιστεύουμε πως θα πρέπει να ενισχυθούν οι κρατικοί μηχανισμοί και να ενταθούν οι έλεγχοι. Αυτό είναι το πιο σημαντικό μέτρο που μπορούμε να λάβουμε. Ακολούθως οι παραβάτες που εντοπίζονται, θα πρέπει να τιμωρούνται. Σαφώς υπάρχουν αυξημένα πρόστιμα, αλλά θα πρέπει να τιμωρούνται παραδειγματικά με μεγαλύτερα ίσως πρόστιμα - αν και δεν πιστεύουμε τόσο στο πρόστιμο - από αυτό που αναφέρει το νομοσχέδιο, αλλά ακόμα και με ποινές που θα φτάνουν μέχρι και την ανάκληση της άδειας, γιατί όχι, του επιχειρηματία που παρανομεί. Η επιβολή προστίμου δεν αρκεί από μόνη της, καθώς πολλές εταιρείες συνεχίζουν την παρανομία όπως ξέρετε, πληρώνοντας το πρόστιμο ως κόστος λειτουργίας. Ακόμα και ποινικές κυρώσεις ίσως θα έπρεπε να εξετάσουμε για σοβαρές επαναλαμβανόμενες παραβάσεις. Η δημιουργία επίσης ηλεκτρονικού μητρώου παραβάσεων, θα βοηθούσε πάρα πολύ επίσης. Δεν έχουμε δει κάτι ανάλογο.

Στο άρθρο 11, παρά τις νομοθετικές προβλέψεις, η ολοκλήρωση των διαχειριστικών σχεδίων βόσκησης έχει επανειλημμένα αναβληθεί, το γνωρίζετε. Από το 2019 έχουμε πάει στο 2025 και με δυνατότητα παράτασης μέχρι το 2026. Αυτές οι αναβολές πιστεύουμε ότι επηρεάζουν και την απορρόφηση των ευρωπαϊκών ενισχύσεων. Ξέρουμε ότι οι Περιφέρειες Αττικής, Θεσσαλίας, Ιονίων Νησιών και Κεντρικής Μακεδονίας έχουν δηλώσει αδυναμία ανάληψης εκπόνησης σχεδίων λόγω έλλειψης προσωπικού και πόρων και έτσι η ευθύνη πέρασε στο Υπουργείο.

Μιλήσαμε για τα δάνεια, και εμείς θέλουμε στο σημείο αυτό να επισημάνουμε ότι με μια διαβεβαίωση δεν μπορούμε να επαναπαυτούμε ότι οι διαχειριστές των δανείων θα «κουρέψουν» τα δάνεια. Είναι πολύ σημαντική δέσμευση και πρέπει να γίνει νομοθετική ρύθμιση, συμφωνούμε απόλυτα.

Εκτενέστερα και για τα υπόλοιπα θα τοποθετηθούμε κατά την β’ ανάγνωση του νομοσχεδίου. Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Και εμείς ευχαριστούμε την κυρία Κεφαλά.

Συνεχίζουμε δίνοντας τον λόγο στον κ. Κόντη, Ειδικό Αγορητή των Σπαρτιατών.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Πριν αναφερθώ στο νομοσχέδιο, θέλω να πω γενικά ότι εμείς είμαστε μια μικρή Κοινοβουλευτική Ομάδα. Εγώ προσωπικά δεν ασχολούμουν με την πολιτική καθόλου. Είχα άλλες ασχολίες, που έχω ακόμα και ασχολήθηκα πιστεύοντας ότι ο καθένας μπορεί να προσφέρει στην Ελλάδα. Φτάνοντας λοιπόν εδώ, βλέπω ότι το μεγάλο πρόβλημά μας είναι ότι δεν κοιτάμε το γενικό καλό αλλά κοιτάμε να τονίσουμε τα κακά που έκανε ο προηγούμενος, χωρίς να προσπαθούμε να τα διορθώσουμε, αλλά και ο προηγούμενος να περιμένει να κάνουμε εμείς επόμενα κακά πράγματα, για να τα τονίσει αυτός. Το ίδιο έγινε σε εθνικές καταστροφές, με το Μάτι, σε δυστυχήματα, ο ένας τσακώνεται με τον άλλον. Θα σας πω ένα παράδειγμα. Πρωτοταξίδεψα σαν πλοίαρχος του Εμπορικού Ναυτικού, ανθυποπλοίαρχος, το 1980. Την εποχή εκείνη στην δεκαετία του ’80, ήταν η μεγάλη ναυτιλιακή κρίση.

Τότε, κύριε Υπουργέ, πηγαίναμε σε ένα πλοίο για να ταξιδέψουμε 9 μήνες και αντί για 9 μήνες, με την κρίση που υπήρχε, οι καπετάνιοι, οι πλοίαρχοι, οι υποπλοίαρχοι, καθόντουσαν 2 χρόνια. Ο άλλος που περίμενε στη σειρά έλεγε «ακόμη να βγει ο άλλος από μέσα;». Αλλά όταν έπαιρνε αυτός σειρά, όταν έβλεπε ένα πρόβλημα που είχε δημιουργηθεί στο καράβι, δεν έλεγε στην εταιρεία αυτός θα το διαλύσει το πλοίο, πήγαινε έτσι κ.ο.κ.. Φρόντιζε να το φτιάξει σιωπηρά, γιατί στο τέλος θα βούλιαζε το ίδιο το πλοίο. Αν το άφηνε να χτυπήσει για να φανεί αυτός καλός μετά, το πρόβλημα θα μεγάλωνε. Θέλω να πω με αυτό πως κάτι τέτοιο δεν γίνεται στην Ελλάδα. Εδώ προσπαθούμε να δούμε ο καθένας τι κακό έκανε. Το ίδιο βλέπω να γίνεται εδώ όσον αφορά την αγροτική πολιτική. Δεν επικεντρωνόμαστε στο μέλλον και στο καλό που πρέπει να γίνει. Δύο καλά πράγματα αν εγώ πω ότι είναι καλά, θα μου πουν ότι «χαϊδεύω» κάποιον. Εγώ δεν θέλω να επικεντρώνομαι στα κακά. Θέλω να κοιτάω τα καλά που μπορούν να γίνουν. Μπορούμε να το κάνουμε αυτό; Αυτό είναι το μεγάλο θέμα. Και να ξεχνάμε τι έγινε πριν, τι δεν έγινε, τι δεν κάναμε. Αυτά πρέπει να είναι διδακτικά. Όπως και για τα Τέμπη. Είναι όλοι διαχρονικά υπεύθυνοι. Το δυστύχημα στα Τέμπη έγινε γιατί δεν μπήκαν κανόνες και μέτρα ασφαλείας από τρεις κυβερνήσεις. Καλώς; Άθελά τους; Σίγουρα δεν μπορώ να πω ότι κάποια κυβέρνηση θέλει να γίνει ένα δυστύχημα. Το ίδιο συμβαίνει και στον αγροτικό τομέα.

Αντί λοιπόν όλοι μαζί να επικεντρώσουμε και να «κυνηγήσουμε» το θέμα στην Ευρωπαϊκή Ένωση να υπάρξει διαφορετική αντιμετώπιση τουλάχιστον της δικής μας αγροκτηνοτροφίας, όλες οι κυβερνήσεις υπακούουν τυφλά σε όλα τα θέματα που βλέπουν ότι βλάπτουν την αγροκτηνοτροφία και τους αγρότες μας. Υπακούουν τυφλά στις εντολές των τραπεζιτών, οι οποίοι είναι άτεγκτοι και σκληροί μπροστά στα προβλήματα των αγροτών και δεν τους πιέζουν με ένα τρόπο. Είπατε δεν μπορώ να πιέσω - και σωστά το λέτε - από το κεφάλαιο να κόψει χρήματα ή να κόψει από τα δάνεια. Όλα μπορούν να γίνουν. Γιατί μην ξεχνάτε ότι το κράτος ήταν πάντα και πολύ «δίπλα» στους τραπεζίτες στις δύσκολες εποχές και βοήθησε να ανακεφαλαιοποιηθούν οι τράπεζες 2 ή 3 φορές. Έτσι μπορούμε να ζητάμε και από την Κεντρική Τράπεζα της Ελλάδος, η οποία θυμίζω δεν είναι ελληνική, είναι ιδιωτικών ξένων συμφερόντων, αλλά και από τις ιδιωτικές τράπεζες, οι οποίες είναι όλες πλέον ιδιωτικές, να προστατεύσουμε για το καλό της Ελλάδας την αγροκτηνοτροφία μας.

Υπήρξαν και μεγάλα κακά που έγιναν, τα οποία δυστυχώς αποδίδονται στην χρόνια κομματικοποίηση των συνεταιρισμών. Γιατί μην ξεχνάμε ότι κάποια χρόνια ορισμένοι κομματάρχες εκμεταλλεύονταν τους αγρότες, τους κτηνοτρόφους και τους γεωργούς. Είναι αυτοί, οι οποίοι θησαυρίζουν με τις επιχορηγήσεις και οι φουκαράδες οι αγρότες δεν ήξεραν τι γινόταν. Ας το ξεπεράσουμε αυτό. Δεν ξέρω αν θα λέγεται διεπαγγελματικές, αν θα λέγονται συνεταιρισμοί. Μπορούμε να κάνουμε μία αρχή και να ξεκινήσουμε λέγοντας ότι «πάμε να αρχίσουμε κάτι;». Έστω να πούμε ότι «αρχίζουμε από το μηδέν». Μην κοιτάμε τι έγινε πέρσι. Προσωπικά αυτός είναι και ο λόγος που δεν ασχολούμαι με τον ΟΠΕΚΕΠΕ. Βρείτε τα προβλήματα, όλα τα κόμματα, τιμωρείστε τους υπευθύνους, αλλά να προχωρήσουμε να πάμε μπροστά. Δεν έχει νόημα ένα πρόβλημα να το «σκάμε» στον αέρα σαν πυροτέχνημα για να προκαλούμε και να δίνομε το δικαίωμα στο εξωτερικό να έρχονται και να μας τιμωρούν. Δεν κερδίζουμε κάτι. Μόνο στην κομματική φτηνή και στείρα εκμετάλλευση μπορούμε να συμβάλουμε. Ξαναλέω όποιο κόμμα και να είναι.

Αυτές είναι οι δικές μας σκέψεις, είναι ταπεινές σκέψεις 5 ατόμων σε μια Κοινοβουλευτική Ομάδα, άλλα που πιστεύουμε ότι πραγματικά στην Ελλάδα πρέπει να προσφέρουμε όλοι. Τώρα εάν το πάμε πολιτικά. Κι εμένα δεν με κάλεσαν σε μια κοπή πίτας κάποιοι, οι οποίοι σκέφτηκαν πολιτικά από έναν σύλλογο στον οποίο ανήκω, επειδή με θεωρούν ακροδεξιό. Αν σκεφτόμαστε έτσι, δεν θα μιλάμε ο ένας στον άλλον. Εσείς δεν θα μιλάτε σε εμένα, εγώ δεν θα μιλάω στους αριστερούς. Θεωρώ ότι όλοι εδώ έχουν σκοπό το κοινό καλό ή λένε ότι έχουν και πρέπει να δουλέψουμε έτσι. Οι κομματικές διαφορές δεν έχουν τίποτα καλό να δώσουν στην Ελλάδα. Μπορούμε να το δούμε αυτό; Εγώ έτσι το βλέπω. Τώρα, αν κάποιοι δεν θεωρούν ότι γίνεται έτσι, δεν θα το κάνουμε ποτέ. Θα φύγετε και εσείς, θα έρθει άλλη Κυβέρνηση, θα βρίζει εσάς για αυτά που κάνατε, εσείς θα βρίζετε αυτά που κάνουν αυτοί. Δεν βγάζουμε άκρη. Δεν θέλω, λοιπόν, να μπω σε τέτοιες διαδικασίες.

Τα επιμέρους άρθρα είτε μας αρέσουν είτε όχι ή τα ψηφίζουμε ή τα καταψηφίζουμε. Έτσι προχωράμε εμείς συνέχεια.

Θα μιλήσουμε στην τελευταία συνεδρίαση επί των άρθρων, αλλά εμένα η βασική μου αντίληψή και η μεγάλη μου προσήλωση είναι στο να γίνεται ακριβώς έτσι η παραγωγή συζήτησης και στο Κοινοβούλιο, αλλά και έξω από αυτό. Γιατί μην ξεχνάμε ότι και όσα λέμε εδώ βγαίνουν και έξω από αυτό.

Δεν θέλω να πω κάτι άλλο, κύριε Υπουργέ, γιατί, ήδη, έχουμε μιλήσει πολύ, ήταν μεγάλη η συνεδρίαση. Επί των άρθρων θα μιλήσω στην τελευταία συνεδρίαση.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Και εμείς σας ευχαριστούμε, κύριε συνάδελφε.

Ολοκληρώνουμε την 3η συνεδρίαση της Επιτροπής, με την ομιλία του Υπουργού Αγροτικής Ανάπτυξης και Τροφίμων, κ. Κωνσταντίνου Τσιάρα.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων)**: Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, είμαι αναγκασμένος να επαναλάβω αυτά που είπα χθες, σε σχέση με τη φιλοσοφία ενός ερανιστικού νομοσχεδίου. Διότι αισθάνομαι ότι δεν είναι απολύτως κατανοητό σε αρκετούς συναδέλφους, τι σημαίνει ένα ερανιστικό νομοσχέδιο. Ένα ερανιστικό νομοσχέδιο, προφανώς, υποβάλλεται ως πρόταση αρχικά στην Επιτροπή και αμέσως μετά στην Ολομέλεια του Ελληνικού Κοινοβουλίου, σε μια προσπάθεια να συγκεντρώσει διάσπαρτες μεμονωμένες διατάξεις οι οποίες στο σύνολό τους δεν υπηρετούν κάποια συγκεκριμένη ολότητα. Πρόκειται για διατάξεις οι οποίες δεν είναι μέρος μιας συνολικής μεταρρύθμισης, διατάξεις οι οποίες δεν αποτελούν κομμάτι κατά κάποιον τρόπο μιας ολοκληρωμένης νομοθετικής παρέμβασης. Αντίθετα, η κάθε μία από αυτές υπηρετεί ένα συγκεκριμένο λόγο που έχει ως κύριο στόχο να λύσει συγκεκριμένα προβλήματα. Με άλλα λόγια ένα ερανιστικό νομοσχέδιο είναι ένα «μωσαϊκό» διατάξεων οι οποίες δεν έχουν σχέση μεταξύ τους και προφανώς δεν κινούνται σε μια συγκεκριμένη κατεύθυνση. Άρα, το να πει ο οποιοσδήποτε εκ των αξιοτίμων συναδέλφων των κομμάτων της Αντιπολίτευσης ότι, εμείς θεωρούμε ότι αυτό το νομοσχέδιο δεν είναι στη σωστή κατεύθυνση σημαίνει ότι δεν έχει κατανοήσει πως υπάρχουν διαφορετικές διατάξεις διαφορετικής λογικής. Θα μπορούσα να πω ή να δεχθώ, ότι αρνείται το σύνολο των διατάξεων οι οποίες, επαναλαμβάνω, είναι διαφορετικές, αλλά σε καμία περίπτωση το σύνολο αυτών των διατάξεων δεν συνιστούν μια συγκεκριμένη μεταρρυθμιστική παρέμβαση με πολύ συγκεκριμένη φιλοσοφία αλλαγών ή εξελίξεων, εν προκειμένω στο χώρο του πρωτογενούς τομέα.

Αυτά τα λέω, γιατί θέλω, τουλάχιστον, να συμφωνήσουμε σε κάποια πράγματα για να μπορούμε να πάμε παρακάτω. Εκτιμώ ότι τουλάχιστον η συζήτηση για το αν η Ελλάδα καλώς βρίσκεται μέσα στη μεγάλη ευρωπαϊκή οικογένεια και καλώς έχει αυτό το μεγάλο ύψος των οικονομικών πόρων από το Πρόγραμμα Αγροτικής Ανάπτυξης (ΠΑΑ), μέχρι πριν λίγο, και από το Στρατηγικό Σχέδιο της Κοινής Αγροτικής Πολιτικής (ΣΣΚΑΠ) έως και τώρα, είναι ένα θέμα το οποίο δεν αμφισβητείται, διότι αν θέλω να ακούσω την άποψη του αγαπητού συναδέλφου του ΚΚΕ ο οποίος μπορεί να ονειρεύεται μια Ελλάδα η οποία δεν έχει σχέση με τη σύγχρονη ευρωπαϊκή πραγματικότητα, αλλά ενδεχομένως έχει μια αναφορά σε κάτι άλλο διαφορετικό, προφανώς δεν υπάρχει καμία περίπτωση να συμφωνήσουμε σε τίποτα μεταξύ μας. Αν όμως συμφωνούμε ότι η Ελλάδα ως χώρα - κράτος της Ευρωπαϊκής Ένωσης έχει τη δυνατότητα με τη διαχείριση των ευρωπαϊκών πόρων να μπορεί να αξιοποιεί συγκεκριμένα εργαλεία και να δημιουργεί πραγματική δυνατότητα και οικονομικής ενίσχυσης μέσω των επιδοτήσεων και κατασκευής μεγάλων έργων αγροτικής ανάπτυξης και υποστήριξης μιας γενικότερης πολιτικής που έχει σχέση με έργα αγροτικής ανάπτυξης και παραμονής των ανθρώπων στον πρωτογενή τομέα, τότε προφανώς μπορούμε να συζητήσουμε για όλα αυτά. Εκτιμώ ότι υπάρχουν θέματα τα οποία έχουν λυθεί εδώ και πολλά χρόνια. Αν θέλουμε να τα επαναφέρουμε στη δημόσια συζήτηση, προφανώς δεν μπορούμε σε καμία περίπτωση να συνεννοηθούμε.

Κάνω λόγο για όλα αυτά, διότι επιχειρώντας να προσεγγίσω μία - μία τις προτεινόμενες διατάξεις στο υπό συζήτηση νομοσχέδιο είμαι βέβαιος ότι ο καθένας από εσάς θα μπορούσε εύκολα να εντοπίσει τα θετικά σημεία στα οποία εγώ προσωπικά θέλω να σταθώ.

Για τις διατάξεις που αφορούν στις Διεπαγγελματικές Οργανώσεις. Δεν μπορούσα να παρευρεθώ στην πρωινή συνεδρίαση γιατί έπρεπε να βρεθώ σε άλλες υποχρεώσεις, παρίσταντο όμως οι κύριοι Υφυπουργοί. Διάβασα και πληροφορήθηκα πως οι Διεπαγγελματικές Οργανώσεις διατύπωσαν κάποιες ενστάσεις. Είμαι υπέρ της κοινοβουλευτικής συζήτησης και είμαι υπέρ των κοινοβουλευτικών διαδικασιών. Σε όλη μου την κοινοβουλευτική διαδρομή και στις υπουργικές μου θητείες έχω αποδείξει ότι, όταν υπάρχουν αιτιάσεις οι οποίες όντως εδράζονται σε λογικά επιχειρήματα, πάντα εξετάζονται και πάντα θα υπάρχουν οι απαραίτητες βελτιώσεις και οι απαραίτητες διορθώσεις. Γι’ αυτό, τουλάχιστον σε ό,τι αφορά στις Διεπαγγελματικές Οργανώσεις, παρά το ότι είχε προηγηθεί συζήτηση, απ’ όσο τουλάχιστον έχω πληροφορηθεί, με το Υπουργείο Αγροτικής Ανάπτυξης, σάς δηλώνω εκ των προτέρων ότι θα ήθελα τα θέματα και τα ζητήματα τα οποία έχουν κατατεθεί ως αντίθετη άποψη να τα δω, να τα εξετάσω και την Τετάρτη που θα έχουμε τη β΄ ανάγνωση του νομοσχεδίου να είμαστε σε θέση να πούμε, αν και ποιες αλλαγές μπορούμε να κάνουμε. Άρα, δεν θέλω να σχολιάσω κάτι για τις διατάξεις που αφορούν στις Διεπαγγελματικές Οργανώσεις.

Άρθρο 9, σχετικό με την υγειονομική ταφή νεκρών ζώων. Κυρίες και κύριοι συνάδελφοι, έχετε ιδέα ότι έχουμε αντιμετωπίσει το τελευταίο χρονικό διάστημα, τόσο με τον Daniel στη Θεσσαλία, όσο και με την πανώλη και την ευλογιά; Έχετε ψάξει αλήθεια, γιατί προφανώς κάποιοι από εσάς μπορεί να έχετε μια αναφορά σε νόμους που οι συγκεκριμένες ζωονόσοι ή οι συγκεκριμένες καταστροφές δημιούργησαν αυτή την ένταση μιας και θανατώθηκαν δεκάδες χιλιάδες ζώα, άρα υπήρχε ένα τεράστιο ζήτημα υγειονομικής ταφής αυτών των ζώων και προφανώς υπήρχαν πολλά «παράθυρα» στην έως τώρα κείμενη νομοθεσία. Τι θα έπρεπε να κάνουμε και πως θα έπρεπε να το αντιμετωπίσουμε; Το έχετε σκεφτεί αυτό;

Το να λέει κανείς μία άποψη, η οποία αβίαστα μπορεί να βγαίνει μέσα από μια πολιτική προσέγγιση, δεν έχει καμία σχέση με το να διαχειριστείς την πραγματικότητα, και αυτό σας το λέω μετά λόγου γνώσεως. Διότι, τόσο εγώ όσο και ο παριστάμενος Υφυπουργός που έχει την αρμοδιότητα και ο παριστάμενος Γενικός Γραμματέας, βρεθήκαμε, ειδικά με τη διαχείριση της πανώλης και της ευλογιάς, ενώπιον αδιανόητων δυσκολιών που αφορούσαν την υγειονομική ταφή των ζώων σε πολλές διαφορετικές περιοχές της χώρας μας, με ζητήματα, τα οποία είχαν τελικά ως διακύβευμα τη δημόσια υγεία.

Θέλατε να το αφήσουμε αρρύθμιστο; Πιστεύετε ότι κάνουμε κάτι το οποίο ξεπερνάει τα όρια; Τι λέμε με το άρθρο 9; Καθορίζουμε την ευθύνη και την αρμοδιότητα της υγειονομικής ταφής των ζώων. Δεν θέλετε να το κάνουμε, να το αφήσουμε για κάτι άλλο; Έχετε άλλη πρόταση σε σχέση με αυτό;

**ΚΟΜΝΗΝΟΣ ΒΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** (εκτός μικροφώνου) Φυσικά και να το κάνετε, αλλά δεν ήρθε ένα φορέας να μας πει αν είναι εφικτό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):**

Ακούστε, το να μην έχει εξετάσει κανείς ενδελεχώς ένα ζήτημα -που σας επαναλαμβάνω μας έχει απασχολήσει με πραγματικά σοβαρό τρόπο και πιστέψτε με ότι η προσπάθεια να απευθυνθώ απέναντί σας δεν έχει καμία σχέση με πολιτική, αλλά με μια πραγματική διαχείριση ενός συγκεκριμένου προβλήματος- δεν θα μπορούσε ποτέ κανείς να εύχεται να βρεθεί στην ίδια θέση. Διότι, όταν υπήρχε ένα «νομοθετικό κενό» και δεν μπορούσαμε να διαχειριστούμε την υγειονομική ταφή των ζώων, αντιλαμβάνεστε ότι το τεράστιο διακύβευμα ήταν η δημόσια υγεία και αυτό δεν μπορούμε σε καμία περίπτωση να το αφήσουμε χωρίς ρύθμιση.

Άρα, τι κάνουμε εδώ; Στην πραγματικότητα διευρύνουμε το πλαίσιο, καλύπτουμε όλες τις νέες περιπτώσεις και δεν αφήνουμε κανένα απολύτως «κενό». Δεν θέλετε να ψηφίσετε τη διάταξη; Μην την ψηφίζετε, δικό σας θέμα είναι.

Σχετικά με το άρθρο 10 και τις ρυθμίσεις για τα κτηνιατρικό φάρμακα. Κύριε Μπούμα, ήδη το είπατε και ευτυχώς, για να πω την αλήθεια. Τι κάνουμε; Υιοθετούμε έναν Ευρωπαϊκό Κανονισμό, δεν κάνουμε κάτι «μαγικό». Δεν θέλετε να προστατεύσουμε τη χώρα μας από την πιθανά μη νόμιμη εισαγωγή κτηνιατρικών φαρμάκων, κάτι το οποίο εκτενώς πληροφορούμαστε ότι μπορεί να συμβαίνει; Αυτό επιχειρούμε να κάνουμε, δεν επιχειρούμε να κάνουμε κάτι άλλο. Πώς; Συγκεκριμένα υιοθετήσαμε συγκεκριμένα τον Κανονισμό 2019/6 του Ευρωπαϊκού Κοινοβουλίου και μια συγκεκριμένη απόφαση, η οποία αφορούσε έναν έλεγχο που πρέπει να γίνεται, δεν κάναμε κάτι δικό μας. Δεν θέλετε να ψηφίσετε την διάταξη; Μην την ψηφίζετε, κύριοι συνάδελφοι. Προφανώς, ο καθένας μας βρίσκεται στην κρίση των πολιτών.

Όσον αφορά το άρθρο 11 για τα διαχειριστικά σχέδια βόσκησης. Τουλάχιστον εδώ θα συμφωνήσουμε όλοι, γιατί φαντάζομαι είτε θετικά είτε αρνητικά, κύριε Χνάρη, έχουν κατατεθεί πολλές σκέψεις κριτικής, σε σχέση με τη μεγάλη καθυστέρηση η οποία υπήρξε, προκειμένου η χώρα μας επιτέλους να κάνει τους βοσκοτοπικούς χάρτες. Βρεθήκαμε σε ένα αδιέξοδο για διαφορετικούς λόγους. Υπάρχει μια συμβατική υποχρέωση της χώρας, όλοι γνωρίζουμε ότι ένα από τα ζητήματα που αφορούν στη διαφανή λειτουργία του ΟΠΕΚΕΠΕ είναι και η ολοκλήρωση των διαχειριστικών σχεδίων βόσκησης. Δεν θέλετε να τα κάνουμε όλα αυτά; Να μην ψηφίσετε τη διάταξη, κυρίες και κύριοι συνάδελφοι, δεν υπάρχει κανένας λόγος. Όλα αυτά βεβαίως αφορούν στο να ρυθμίσουμε ένα κεφαλαιώδους σημασίας ζήτημα, που αφορά και στη διαφάνεια και στη δικαιοσύνη του ΟΠΕΚΕΠΕ, αλλά και στην ίδια την εικόνα της χώρας ενώπιον της Ευρωπαϊκής Επιτροπής. Δεν χρειάζεται, και συμφωνώ μαζί σας κ. Κόντη, να μιλήσουμε για το παρελθόν και δεν θα μιλήσω για το παρελθόν. Δεν θέλω να μιλήσω για το παρελθόν. Όντως, εγώ θέλω να βλέπω μπροστά και μόνο μπροστά πρέπει να βλέπουμε, αν θέλουμε να είμαστε ειλικρινείς μεταξύ μας.

Δεν θα αναφερθώ στα άρθρα για τις αρμοδιότητες για την οικοτεχνία ούτε για τα αγροτικά προϊόντα του Αγίου Όρους, σχεδόν δεν τύχαν καμίας κριτικής, ούτε για την παράταση των μισθωτικών συμβάσεων των αγροτικών συνεταιρισμών. Είναι ένα θέμα το οποίο νομίζω ότι κινείται στη λογική του αυτονόητου. Έχει ζητηθεί, ενδεχομένως, ένας μεγαλύτερος χρόνος. Θα το εξετάσουμε, θα το δούμε.

Άρθρο 16, για το οποίο και τι δεν έχω ακούσει. Έχετε αντιληφθεί, κυρίες και κύριοι συνάδελφοι, σε τι ακριβώς αναφέρεται το άρθρο 16; Το άρθρο αυτό, αφορά σε ένα κεφαλαιώδες ζήτημα, το οποίο απασχολεί τόσο εμένα προσωπικά όσο και το Υπουργείο Αγροτικής Ανάπτυξης. Αφορά στη διαχείριση της ακίνητης περιουσίας του Υπουργείου Αγροτικής Ανάπτυξης. Δεν ξέρω αν γνωρίζετε, αλλά το Υπουργείο Αγροτικής Ανάπτυξης είναι ένας από τους μεγαλύτερους ιδιοκτήτες ακίνητης περιουσίας στη χώρα μας. Αυτή η περιουσία, η οποία είναι του ελληνικού δημοσίου, είναι μια περιουσία η οποία σε ένα πολύ μεγάλο βαθμό παραμένει αναξιοποίητη, προϊόντος του χρόνου απαξιώνεται και πολλές φορές, για διαφορετικούς λόγους, δεν δίνεται ούτε με ταχύτητα ούτε ενδεχομένως με έναν συγκεκριμένο τρόπο, εκεί που θα μπορούσε να αξιοποιηθεί.

Κατά την δική μου άποψη, αυτή η περιουσία, προφανώς, πρέπει να δοθεί με κάθε δυνατό και ταχύ τρόπο πρώτον, αν μιλάμε για καλλιεργήσιμες εκτάσεις σε ακτήμονες αγρότες, δεύτερον, σε Δήμους ή σε Οργανισμούς Τοπικής Αυτοδιοίκησης, γενικότερα, που θέλουν να αξιοποιήσουν κομμάτια της ακίνητης περιουσίας, προκειμένου να ικανοποιήσουν δικούς τους λόγους ή δικούς τους σκοπούς, τρίτον, σε βασικές δομές της ελληνικής πολιτείας -παραδείγματος χάριν μας ζητάει ένα χώρο στη Θεσσαλονίκη η πυροσβεστική υπηρεσία- προκειμένου να καλυφθούν ανάγκες και να ικανοποιηθούν ζητήματα και τέταρτον, σε επενδυτές, οι οποίοι προτίθενται να κάνουν μεγάλες επενδύσεις στη χώρα. Βλέπετε κάτι αρνητικό σχετικά με αυτό; Σας το ερωτώ όχι με τη λογική του ρητορικού ερωτήματος, αλλά με τη λογική αν πρέπει να συμφωνήσουμε σε κάτι, τουλάχιστον για μένα, αυτονόητο. Με βάση το τι ζητάτε ανά περίπτωση, η πρόθεση η δική μας, η πρόθεση του Υπουργείου, είναι να προχωρήσουμε με το ταχύτερο δυνατό τρόπο.

Τι λέμε λοιπόν εδώ; Λέμε ότι για να υπάρχει μεγαλύτερη ανάπτυξη, όταν υπάρχουν επενδύσεις που είναι πάνω 5.000.000 ευρώ –και το όριο αυτό δεν το έχουμε θέσει τώρα, είναι από προηγούμενη νομοθέτηση- πρέπει να υπάρχει μια επίσπευση της διαδικασίας αξιολόγησης του συγκεκριμένου αιτήματος στο Υπουργείο Αγροτικής Ανάπτυξης και Τροφίμων. Και μάλιστα, αν πρόκειται, για παράδειγμα, να ζητά κάποιος ακόμη και οδική πρόσβαση ή οτιδήποτε, κι αυτό ακόμη να λογίζεται ως δυνατότητα αξιοποίησης του συγκεκριμένου αιτήματος. Άρα, λοιπόν, που βρίσκετέ εδώ, για να καταλάβω, το μεγάλο πρόβλημα, το οποίο κατά κάποιον τρόπο εγείρει «φωτογραφική» διάταξη; Είναι, πραγματικά, κάτι το οποίο εγώ το αναζητώ να βρω που βρίσκεται.

Για το θέμα των ΓΟΕΒ -προσέξτε λίγο για να ξέρετε κύριε Χνάρη- εμείς δεν κάνουμε τίποτα με τους ΓΟΕΒ, παρά μόνο στη νομοθέτηση του 1984 -που ήταν και νομοθέτηση του Κωνσταντίνου του αείμνηστου και προσφάτως απολεσθέντος Κωνσταντίνου Σημίτη, πρώην Πρωθυπουργού της Χώρας- όπου παραχωρήθηκαν οι βασικές εκτάσεις στους ΓΟΕΒ, που περιγράφονταν οι λόγοι για τους οποίους παραχωρούνται, προσθέτουμε ένα λόγο που αφορά στις Ανανεώσιμες Πηγές Ενέργειας, που δεν υπήρχαν τότε. Αυτό κάνουμε. Το αν θα γίνει μια Ανανεώσιμη Πηγή Ενέργειας, δεν αφορά στο Υπουργείο Αγροτικής Ανάπτυξης, αλλά σε μια κείμενη νομοθεσία, η οποία πρέπει να ακολουθηθεί. Αυτή είναι η μοναδική, ουσιαστικά, πραγματικότητα και βεβαίως αφορά και σε αναξιοποίητες γαίες. Για να το ξεκαθαρίσουμε αυτό. Δεν αφορά σε παραγωγική γη.

Θα επαναλάβω για άλλη μια φορά και νομίζω ότι αυτό το είπε και ο κ. Κόκκαλης, ότι εγώ προσωπικά έχω ξεκαθαρίσει, προς κάθε κατεύθυνση, ότι παραγωγική γη για την ανάπτυξη Ανανεώσιμων Πηγών Ενέργειας, εγώ προσωπικά, ούτε από την ακίνητη περιουσία του Υπουργείου Αγροτικής Ανάπτυξης προτίθεμαι να παραχωρήσω ούτε να συμβάλλω σε μια τέτοια εξέλιξη. Θέλω να σας το ξεκαθαρίσω αυτό και το έχω ξανακάνει νομίζω ενώπιον σας στη συζήτηση η οποία έχει προηγηθεί.

Άρθρο 17, μη προβολή δικαιωμάτων κυριότητας από το Δημόσιο. Έγιναν κάποιες συζητήσεις και για αυτό. Τι γίνεται, κυρίες και κύριοι συνάδελφοι; Κύριε Μπούμπα, θέλω πολύ να με ακούσετε σε αυτό. Υπάρχουν Μονές και υπάρχουν και Ιεροί Ναοί οι οποίοι έχουν εγκαταστήσει, είτε κομμάτια των κτισμάτων τους είτε αν θέλετε σπίτια ιερέων, σε χώρους οι οποίοι ανήκαν στο Υπουργείο Αγροτικής Ανάπτυξης και Τροφίμων. Καλούνται αυτή τη στιγμή να αξιοποιήσουν διάφορα προγράμματα ενεργειακής αναβάθμισης των συγκεκριμένων χώρων κ.λπ. και φέρεται ότι υπάρχει ένα πρόβλημα παραχώρησης κυριότητας ή κυριότητας χρήσης. Αυτό ρυθμίζουμε. Δεν κάνουμε κάτι άλλο. Δεν δίνουμε κάτι αναξιοποίητο, αλλά εκεί που είναι χτισμένο ένα σπίτι, λέμε ότι αυτόν το χώρο -που προφανώς, φαντάζομαι πως καμία Πολιτεία δεν θα πάρει να πάρει το σπίτι ενός ιερέα, για να είμαστε ειλικρινείς μεταξύ μας- λέμε ότι δίνεται το δικαίωμα της κυριότητας από το Δημόσιο, προκειμένου να μπορεί να υπάρχει και η όποια αναβάθμιση ή η όποια ένταξή του σε οποιοδήποτε πρόγραμμα. Βλέπετε σε αυτό ότι υπάρχει κάτι αρνητικό; Πραγματικά, απορώ.

Σε ότι αφορά στο άρθρο 18 και τους ελέγχους των σπόρων με φυτοπροστατευτικά προϊόντα. Νομίζω ότι και εδώ, λίγο πολύ τα έχουμε συζητήσει, και περνάμε στο άρθρο 19 για την ανασύνθεση του Συμβουλίου Αλιείας. Κύριε Δελβερούδη, το είπα και χθες, θα το επαναλάβω και σήμερα. Είναι ένα Τεχνικό Συμβούλιο. Είναι ένα συμβούλιο που, στην πραγματικότητα, έχει σαν βασικό στόχο την υγιεινή και την ασφάλεια. Ναι, υπήρχε άλλη σύνθεση στο παρελθόν. Εγώ το γνωρίζω αυτό. Αλλά, προφανώς, η αλλαγή της σύνθεσης, που αφορά στο παρελθόν, δεν αφορά στη συγκεκριμένη νομοθέτηση που κάνουμε σήμερα. Αυτό που μπορώ, ωστόσο, να σας πω -γιατί πληροφορήθηκα ότι έχουν γίνει κάποιες συζητήσεις και μετά από αιτήματα φορέων- είναι ότι θα επιχειρήσουμε να μπει στο συμβούλιο και εκπρόσωπος του Πανελλήνιου Συλλόγου Ιχθυολόγων του Δημοσίου, κάτι το οποίο ζητήθηκε. Αλλά, δεν είναι θέμα το ζήτημα της υγιεινής και της ασφάλειας των αλιέων. Τους αλιείς τούς σεβόμαστε. Θέλουμε να τους υποστηρίξουμε, με κάθε δυνατό τρόπο και το ξεκαθαρίζω αυτό. Προσωπικά εγώ και ο κ. Κέλλας, που έχει την αρμοδιότητα, και ο κ. Στρατάκος, που είναι το αντικείμενό του, ξέρουν πολύ καλά ότι είμαστε σε διαρκή και μόνιμη επικοινωνία μαζί τους. Το ζητούμενο εδώ είναι απλά να διαρθρώσουμε μία Διοικητική Δομή, που έχει ένα συγκεκριμένο λόγο, που έχει μια τεχνοκρατική προσέγγιση για ζητήματα, τα οποία αφορούν και στη δημόσια υγεία, αλλά και στην ασφάλεια. Δεν κάνουμε κάτι παραπάνω και θέλω αυτό να το καταλάβετε.

Όσον αφορά τα άρθρα 20 έως 22 για τις ρυθμίσεις για το προσωπικό, αυτό δεν σχολιάστηκε οπότε, ούτε και εγώ έχω λόγο να πω κάτι, όπως ούτε και για τη θητεία των μελών Οργανισμών Εγγείων Βελτιώσεων Θεσσαλίας αλλά ούτε και για τις αλλαγές για τα ομότιμα μέλη του Γεωτεχνικού Επιμελητηρίου Ελλάδας. Άλλωστε, ήταν μια ρύθμιση που μάς ζήτησε το ΓΕΩΤΕΕ και στην οποία προχωρήσαμε.

Συνεχίζοντας τα άρθρα θα σταθώ στο επίμαχο θέμα του νομοσχεδίου. «Κόκκινα» αγροτικά δάνεια.

Κυρίες και κύριοι συνάδελφοι, θα τα επαναλάβω άλλη μια φορά. Στην απέλπιδα προσπάθειά μου να μπορέσω -εντός εισαγωγικών- να παρουσιάσω αυτό, που τουλάχιστον εγώ θεωρώ ότι συμβαίνει. Είναι η πρώτη φορά στην ιστορία της ελληνικής πολιτείας που η Τράπεζα της Ελλάδος δίνει τη δυνατότητα ρύθμισης μιας συγκεκριμένης κατηγορίας δανείων.

Θέλουμε αυτή η ρύθμιση να είναι και για άλλες κατηγορίες δανείων; Εγώ θα ήθελα να είναι για όλες, αν με ρωτάτε. Αυτήν τη στιγμή, όμως, για να σάς τα ξεκαθαρίσω για άλλη μια φορά, μετά από πολύ κόπο, μετά από πολύ μεγάλη προσπάθεια, μετά από μια συζήτηση που ξεκίνησε το 2020 με Υπουργό Αγροτικής Ανάπτυξης τον κ. Βορίδη -για να ξέρουμε και πότε ξεκινάει αυτή η συζήτηση- καταλήγουμε σε ένα θετικό αποτέλεσμα, τον προηγούμενο Αύγουστο. Η Τράπεζα της Ελλάδος να δέχεται μια διαδικασία, η οποία το προηγούμενο χρονικό διάστημα ήταν εκτός συζήτησης.

Δεν θέλετε να γίνει αυτή η ρύθμιση για περισσότερους από 20.000 ανθρώπους; Δεν θέλετε; Βγείτε και πείτε «Εμείς δεν θέλουμε». Πρέπει να το ξεκαθαρίσουμε και αυτό. Τους περιλαμβάνει όλους; Όχι, δεν τους περιλαμβάνει όλους. Δεν σας είπαμε ότι τους περιλαμβάνει όλους. Θα θέλαμε, αλλά, προφανώς, δεν υπάρχει Κυβέρνηση, η οποία να μπορεί να διαχειρίζεται θέματα δανείων, χωρίς τη βασική έγκριση της Τράπεζας της Ελλάδος. Πιστεύετε ότι μπορεί να γίνει αυτό, χωρίς την έγκρισή της; Εσείς, κύριε Κόκκαλη, τα ξέρετε αυτά πάρα πολύ καλά. Και ξέρω και τη σοβαρή προσπάθεια, την οποία κάνατε στο παρελθόν. Πιστεύετε ότι υπάρχει κάποια κυβέρνηση, η οποία μπορεί, αυτόκλητη, να πει ότι «εγώ θέλω να μηδενίσω τα δάνεια, θέλω να κάνω σεισάχθεια, θέλω να κουρέψω, θέλω να κάνω», χωρίς η Τράπεζα της Ελλάδος να γνωμοδοτήσει και, βεβαίως, να αδειοδοτήσει επ’ αυτού;

Κύριοι συνάδελφοι, νομίζω ότι μιλάμε για τα αυτονόητα. Δεν μιλάμε για κάτι παραπάνω. Γιατί γίνεται αυτή η ρύθμιση; Διότι, με το ισχύον νομοθετικό καθεστώς, ο ειδικός εκκαθαριστής -δεν χρειάζεται να λέω ονόματα- που έχει αυτά τα δάνεια, μετά από αυτή την εξέλιξη που περιγράψαμε χθες, δεν έχει τη δυνατότητα να «κουρέψει», ούτε τους τόκους, ούτε το κεφάλαιο, ούτε να κάνει αυτούς τους χειρισμούς. Πρέπει να πάνε σε έναν άλλον εκκαθαριστή, υπό την επίβλεψη της Τράπεζας της Ελλάδος, με διαγωνισμό που θα έχει προηγηθεί, πάλι από την Τράπεζα της Ελλάδος, για να μπορέσει να γίνει όλη αυτή η διαχείριση. Και αν πιστεύετε ότι όλα αυτά γίνονται για να παραμείνουν παγωμένα, αφήστε το χρόνο να το δείξει. Αν πιστεύετε πραγματικά ότι όλη αυτή η προσπάθεια, η οποία ξεκίνησε το 2000 και η οποία καταλήγει το 2025, γίνεται για να μη γίνει κανένα απολύτως «βήμα», προφανώς είναι δικαίωμά σας, αλλά θα σας έλεγα αφήστε το χρόνο να το δείξει.

Εμείς πιστεύουμε πως με αυτόν τον τρόπο, θα απαλλάξουμε από «βάρη» δεκάδες χιλιάδες ανθρώπους. Θα δώσουμε τη δυνατότητα της πραγματικής αγροτικής ανάπτυξης, μέσα από την απελευθέρωση περιουσιών και, βεβαίως, με δεδομένο ότι αυτή τη στιγμή κάθονται στο ίδιο τραπέζι συζήτησης όλοι οι εμπλεκόμενοι παράγοντες και συνηγορούν υπέρ αυτής της εξέλιξης, νομίζω ότι είναι το μεγαλύτερο εχέγγυο για τη μεγαλύτερη δυνατή επιτυχία του εγχειρήματος. Ξεκαθαρίζω, όμως, για άλλη μια φορά, για να το κλείσω. Είναι η μοναδική περίπτωση δανείων που η Τράπεζα της Ελλάδος δίνει τη συγκεκριμένη αδειοδότηση. Και πιστεύω ότι γίνεται απολύτως κατανοητό.

Κλιματική Αλλαγή. Κυρία Κεφαλά, κυρίες και κύριοι συνάδελφοι, πριν σας μιλήσω γι’ αυτό, θέλω να σας κάνω μια μικρή εισαγωγή για τη δημόσια συζήτηση που γίνεται σε ευρωπαϊκό επίπεδο.

Αυτή τη στιγμή και εν όψει της νέας Κοινής Αγροτικής Πολιτικής η ευρωπαϊκή συζήτηση έχει προτεραιοποίηση σε πολύ μεγάλο βαθμό την υποστήριξη των μικρών αγροτικών γεωργικών εκμεταλλεύσεων, την είσοδο των νέων ανθρώπων στον πρωτογενή τομέα, την υποστήριξη των μακρινών, απομακρυσμένων μειονεκτικών περιοχών για την ανάπτυξη του πρωτογενούς τομέα και, βεβαίως, παραμένει κορυφαίο θέμα συζήτησης η μείωση των εκπομπών των αερίων του θερμοκηπίου. Άρα, λοιπόν, δεν μιλάμε αυτή τη στιγμή για επιλογές, οι οποίες αφορούν την Ελληνική Κυβέρνηση, αλλά μιλάμε για επιλογές, οι οποίες βρίσκονται στον σκληρό πυρήνα των ευρωπαϊκών πολιτικών.

Τι έχει γίνει; Με βάση κάποια διαδικασία που ακολουθήθηκε το 2018 το Υπουργείο Αγροτικής Ανάπτυξης και Τροφίμων σε συμφωνία με το Μπενάκειο Φυτοπαθολογικό Ινστιτούτο, υιοθέτησε ένα μοντέλο καταγραφής της εκπομπής των αερίων του θερμοκηπίου. Ερχόμαστε σήμερα που έχει ολοκληρωθεί όλη αυτή η διαδικασία και λέμε ότι με βάση αυτούς τους μετρητές που έχουν τοποθετηθεί, θα αντλήσουμε τα στοιχεία τα οποία χρειαζόμαστε για να δούμε τι πολιτικές θα εφαρμόσουμε από κει και πέρα για τη μείωση των αερίων του θερμοκηπίου. Αυτή είναι η λογική της συγκεκριμένης ρύθμισης. Η συγκεκριμένη ρύθμιση δεν βάζει σήμερα, ούτε πρόστιμα, ούτε ποσά, ούτε τιμωρίες, ούτε θέτει τέτοια ζητήματα.

Τι λέει η συγκεκριμένη ρύθμιση; Ότι εμείς έχουμε μία πληροφορία αυτή τη στιγμή την οποία την έχουμε μέσα από μια προηγούμενη υιοθέτηση ενός συστήματος καταγραφής και αυτή την πληροφορία θέλουμε σε ένα συγκεκριμένο βάθος χρόνου να την αξιοποιήσουμε. Δεν είναι κάτι παραπάνω, θέλω να είμαι ξεκάθαρος απέναντί σας. Δεν πάμε να νομοθετήσουμε τίποτα σήμερα. Το ότι είναι μία εξέλιξη στην οποία υποχρεωτικά θα προστρέξουμε, με την έννοια του να δούμε τι ακριβώς συμβαίνει, γιατί προφανώς τα οικολογικά θέματα τα οποία φαντάζομαι ότι μας αφορούν όλους και τα οποία έχουν τεράστια σημασία, δεν μπορεί κανείς να τα αγνοεί και προφανώς, δεν μπορεί να αφήνει ούτε τον πρωτογενή τομέα έξω από αυτά. Αυτή είναι η αλήθεια. Δεν είναι εκτός αυτής της λογικής το μέτρο το οποίο θα υιοθετήσουμε για τη βαμβακοκαλλιέργεια που αφορά στη μείωση του αποτυπώματος του άνθρακα από τη φετινή, άρα, για την επόμενη καλλιεργητική χρονιά. Η λογική είναι ότι ανεξάρτητα με την πηγή ενέργειας, γιατί αναφερθήκατε στο πετρέλαιο, υπάρχει και η ίδια η εκπομπή του διοξειδίου του άνθρακα από τις συγκεκριμένες καλλιέργειες, η οποία μπορεί να ελαττωθεί μέσα από αλλαγή της καλλιεργητικής πρακτικής. Αυτά είναι θέματα και τα ζητήματα τα οποία πρέπει σιγά σιγά να τα ενσωματώσουμε σε μία γενικότερη φιλοσοφία και μία γενικότερη προσέγγιση που αφορά στην ίδια τη διαδικασία του πρωτογενούς τομέα. Δεν υπάρχει κάτι πέραν αυτού, που θα μπορούσα να σχολιάσω, για να γίνουν κατανοητά όλα τα άρθρα του νομοσχεδίου.

Θέλω να σας προϊδεάσω ότι θα υπάρξει μια τροπολογία, η οποία θα αφορά σε θέματα ρύθμισης του Ελληνικού Οργανισμού Γεωργικών Ασφαλίσεων, θα αφορά στο κτηνιατρικό επίδομα το οποίο θα δοθεί στους κτηνιάτρους λόγω της δικής τους έντονης συμμετοχής για την αντιμετώπιση της πανώλης και της ευλογιάς και κάποια άλλα διαδικαστικά ζητήματα τα οποία έχουν επείγοντα χαρακτήρα.

Δεν θα είναι διατάξεις οι οποίες πραγματικά θα δημιουργήσουν κάποια ένταση συζήτησης, απλώς θέλω να είναι σε γνώση του Σώματος και των συναδέλφων, ότι πρόθεσή μας είναι να ολοκληρώσουμε ουσιαστικά τη διατύπωση των συγκεκριμένων διατάξεων για να είμαστε έτοιμοι ενόψει της συζήτησης στην Ολομέλεια του Ελληνικού Κοινοβουλίου. Προφανώς αυτό θα είναι γνωστό την Τετάρτη που θα είναι η μέρα της β’ ανάγνωσης και όλα αυτά θα πρέπει οπωσδήποτε με βάση την κοινοβουλευτική διαδικασία να είναι γνωστά στο Σώμα, στα κόμματα, στους συναδέρφους για να έχετε μια πραγματική εικόνα.

Κλείνοντας, κυρίες και κύριοι συνάδελφοι, νομίζω ότι όλη αυτή η συζήτηση έχει μια πολύ πιο απλή προσέγγιση από αυτή που επιχειρήθηκε από κάποιους από εσάς. Και το λέω, γιατί εδώ επιχειρούμε με ένα ερανιστικό νομοσχέδιο να κλείσουμε μικρές εκκρεμότητες οι οποίες υπήρχαν, υπάρχουν και να δώσουμε μία ακόμη απάντηση σε προβλήματα τα οποία είτε λίμναζαν, είτε δεν είχαν απαντηθεί ή είχαν δημιουργήσει μια ένταση συζήτησης γενικότερα στον πρωτογενή τομέα της πατρίδας μας.

Προσωπικά, πιστεύω ότι αυτό το νομοσχέδιο δεν έρχεται να δημιουργήσει κάτι καινούργιο, θέλω να είμαι ειλικρινής απέναντι σας, έρχεται μόνο να απαντήσει και να λύσει θέματα τα οποία, προφανώς, ήταν ερωτήματα είτε παραγωγικής, είτε διοικητικής, είτε διεκπεραιωτικής φύσεως και να δώσει με αυτό τον τρόπο ένα συγκεκριμένο αποτύπωμα στη γενικότερη προσπάθεια που γίνεται στον πρωτογενή τομέα της χώρας.

Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής)**: Και εμείς σας ευχαριστούμε, κύριε Υπουργέ.

Κυρίες και κύριοι συνάδελφοι να σας υπενθυμίσω ότι η 4η και τελευταία συνεδρίαση της Επιτροπής για τη συζήτηση του νομοσχεδίου του Υπουργείου Αγροτικής Ανάπτυξης και Τροφίμων, θα γίνει την Τετάρτη 26 Φεβρουαρίου εδώ στην αίθουσα Γερουσίας, στις 10.00 το πρωί και να ευχηθώ καλό υπόλοιπο Τσικνοπέμπτης.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Ζεμπίλης Αθανάσιος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 16.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**